Ёлғонни кечиролмайдиган ва севиб қолган Лола Йўлдошева(Эксклюзив) - 6 Июля 2017 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nВоскресенье, 16.06.2019, 16:39\nГлавная » 2017 » Июль » 6 » Ёлғонни кечиролмайдиган ва севиб қолган Лола Йўлдошева(Эксклюзив)\nЛола Йўлдошева билан ҳар гал интервьюга отланар эканман, тайёргарликни пухта қилишга ҳаракат қиламан. Сабаби у нафақат ўз ишига, балки у билан боғлиқ ҳар бир нарсага талабчанлик билан ёндашади. Айнан мана шу жиҳати билан ҳам бошқалардан ажралиб турувчи ижодкорлардан бири, деб ўйлайман. Лоланинг ҳар бир нарсада ўз диди, дунё қараши ва муносабати бор. Бугунги учрашувда эса хонанданинг феъл-атворидаги 8 та ўзига ҳос жиҳатларини очишни мақсад қилганман.\nТашқи кўринишимга қараб кўпчилик мени характери оғир, ҳеч ким билан келишолмайдиган инсон деб ўйлаши мумкин. Аслида, эса мен жуда нозик, меҳрибон ва кўнгли бўш аёлман. Ҳар доим инсонларни тушунишда меҳрни биринчи ўринга қўяман.\nМеҳрни устун қўйсам ҳам баъзида қаттиққўл бўлишимга ҳам тўғри келади. Мисол учун фарзандларим тарбиясида қаттиққўлликни энди ўргандим. Авваллари агар улар бирор нотўғри иш қилишса, уришардим-у, аммо бироз вақт ўтгандан сўнг кўнглим бўшаб кечириб юборардим. Ҳозир эса бирор айблари учун яхши кўрган ўйинчоқлари ёки машғулотларидан маҳрум қилса, гапимда туришга ҳаракат қилаяпман. Чунки болалар тарбиясида қаттиққўллик энг зарур жиҳатлардан бири экан.\nҲар бир вазиятда имкон қадар одамларни тушуниб, уларни қўллаб қувватлашга ҳаракат қиламан. Аммо ишда, ҳаётдаги муносабатларда, бешафқат, носамимий, иккиюзламачиларни умуман тушунмайман. Бу каби менга ёқмайдиган феъл-атвордаги инсонлар билан ҳеч қандай муносабат ўрнатишни истамайман. Суҳбатдошим мен билан ростгўй ва самимий бўлса, менга шунинг ўзи кифоя.\nҲар бир ижодкордаги каби мени ҳам ўзимга яраша инжиқликларим бор. Бундан ташқари жуда талабчанман. Ҳар бир иш идеал даражада бўлиши шарт! Атрофимдагилардан ҳам шуни талаб қиламан. Биласизми, баъзида бу феълим менга бироз ҳалақит ҳам беради. Чунки ҳаётда ҳам, ишда ҳам ҳаммаси ўзимиз ўйлагандек бўлавермайди. Мен эса идеаллик даражасини талаб қилиб бошқаларни қийнаб қўяман. «Майли, шу ҳам бўлаверади. Бир гал камчилиги бўлса, ҳеч нарса қилмас... Бу хатоликни ҳеч ким сезмайди» деб вазиятни бўш қўёлмайман. Албатта, ҳар бир ишим ҳаёлимдаги каби юқори даражада бўлиши керак.\n«Агар мени алдашса...»\nУ билан бутунлай алоқани узаман. Вазиятни ойдинлаштириб, нега мени алдаганини тушунтириб беришини ҳам кутмайман. Бир марта ишлатилган ёлғондан кейин у инсонга ишонишим жуда-жуда қийин. Мен учун яхшилик йўлида ёлғон ишлатдим, деган изоҳнинг ўзи мавжуд эмас. Рост қанчалик аччиқ бўлмасин уни қабул қилишга ўрганиш керак. Мен ҳам шундайман.\n«Мени ўзгартирган ҳаёт...»\nҲар бир инсон ҳаёти давомида турли вазиятлар таъсирида ўзгариб, мукаммалашиб боради. Шахсан мен ҳам ҳаётимдаги айрим воқеалар сабаб ўзгариб, бутунлай бошқа Лолага айланиб боряпман. Мисол учун фарзандларимни дунёга келтирганимдан кейин ҳаётга умуман бошқа кўз билан қарай бошладим. Юрагингизининг бир парчаси билан бирга нафас ола бошлаб, «Мен» ўрнига «биз» деган тушунча билан яшар экансиз. Назаримда, ҳар бир аёл она бўлгандан сўнг борлиқни яна ҳам чиройли рангларда кўра бошлайди. Собиқ турмуш ўртоғим билан ажрашганимдан кейин ҳам қарашларимда ўзгаришлар, янгиланишлар пайдо бўлди. Яна ҳам тўғрироқ айтадиган бўлсам, менга ана шу ажримгача босиб келган йўл таъсир қилган. Айни дам шахсий ҳаётимда содир бўлаётган воқеалар, тақдир йўлимда бир инсоннинг пайдо бўлиши мени яна ҳам ўзгаришимга сабаб бўляпти. Ҳаётга, дунёга бошқа нигоҳлар билан қарашни бошлаяпман. Бундан эса жуда бахтиёрман.\nОилада энг яхши тарбия бу – ўрнак бўла олиш, деб биламан. Айниқса, тўнғич фарзанднинг ука-сингилларига намуна бўлиши катта масъулиятни талаб этади. Шундай бўлса-да, ҳар бир нарсада ўзимдан бир ярим ёш кичик укамдан маслаҳат сўрайман. Нафақат мен, балки сингилларим ҳам укамнинг гапига қулоқ тутиб, йўл – йўриқ сўрашга одатланишган.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 428 | Добавил: Sherlaruz.CoM | Теги: #habarlar, #uznews, #новости, #newsuz, #Yangiliklar, #Yangilik, #ahborot, #news, #xabarlar | Рейтинг: 0.0/0


ИИБ ходимларини дўппослаган ака-укаларга нисбатан ҳукм...\n24.06.2019 19:49 0 2636\n...Ҳаммаси Зафаробод пахта тозалаш заводи остонасида бошланди. Ўтган йилнинг октябрь ойи ўрталари... Тумандаги фермер хўжалигида ишлаб келган ака-ука Шокир ва Зокир Муродалиевлар (исми-шарифлар ўзгартирилди) кеч соат 20.00 атрофида заводга терилган ҳосилни топшириш учун келишади. Завод остонасида тракторлар кўп, келганки пахтасини тезроқ топшириб кетишни ўйлайди. Ҳамма чарчаган, асаблар таранг, хуллас, битта кам, иккитаси ортиқча...\nШу пайтда навбат билан боғлиқ можаро юзага келди. Заводга тракторларни тартиб билан киришини таъминлаш мақсадида хизмат вазифасини ўтаётган туман ИИБ ЙҲХБ МА ходими С.Бозоров ҳамда вилоят ИИБ ЙҲХБ ходими Д.Файзуллаевларнинг ўртага тушиши ҳам наф бермади. Ака-укалар уларга фаол қаршилик кўрсатиб, қўл кўтаришгача боришди.\nЖиззах вилоят суд-тиббий экспертиза бюросининг хулосасига кўра, «мушт кетди»да Д.Файзуллаевга ўртача оғир, С.Бозоровга эса соғлигининг бузилишига олиб келмаган енгил тан жароҳати етказилибди.\nАка-укалар-ку, кўп ўтмай қилган ишидан пушаймон бўлишди, узр-маъзурни ҳам насияга қолдиришмади. Шунингдек, Ёшлар иттифоқи Зафаробод туман Кенгаши раиси ҳам кафолат хати бердики, жазо тайинлашда буларнинг ҳаммаси инобатга олинди.\nЖиноят ишлари бўйича Зафаробод туман судининг раиси А.Ходимовнинг «Xabar.uz»га маълум қилишича, суд якунига кўра, акага 4 (тўрт) йил 6 (олти) ой, укага эса 3 (уч) йил 2 (икки) ой муддатга озодликни чеклаш жазоси тайинланди.\nЖиззах ИИБ ҳукм


20 миллиондан ошиқ бепул VPN фойдаланувчиларининг шахсий маълумотлари интернетга чиқиб кетди - Terabayt.Uz\nИнтернет ишлатувчилар айрим ресурсларга кириш учун одатда бепул VPN сервисларидан фойдаланишади. Лекин бунинг ҳам хавфли жиҳатлари бўлиши мумкинлигини кўпчилик англаб етмайди.\nИсроилнинг киберхавфсизлик йўналишидаги vpnMentor компанияси хабар беришича, текин VPN иловаларидан фойдаланаётган йигирма миллиондан ошиқ юзернинг шахсий маълумотлари интернетга чиқарилган. Булар – электрон почта манзили ва пароли, IP-манзил ва уй манзили, смартфон модели, қурилма идентификатор ва бошқа техник тафсилотлардир.\nУлар орасида UFO VPN, FAST VPN, Free VPN, Super VPN, Flash VPN, Secure VPN ва Rabbit VPN каби кенг тарқалган VPN-тармоқлар фойдаланувчиларининг ҳам маълумотлари бор.\nМутахассисларнинг таъкидлашича, бунақа иловалардан фойдаланувчи кишилар одатда техник масалалардан бехабар бўлишади. Улар асосан бирор ҳудудда чекланган сайтга кириш, ўйинда бир нечта аккаунтни рўйхатдан ўтказиш каби мақсадларда VPN ишлатишади. Бироқ бу сервисларнинг текин тақдим этилаётганлари анонимликни ва муҳофазани етарли даражада таъминлаб бера олмаслигини тушуниб етишмайди.\n#VPN #ахборот хавфсизлиги #иловалар #интернет хавфсизлиги #кибер хавфсизлик #хавфсизлик


Бурҳониддин Марғилонийнинг фиқҳ илми ривожидаги ўрни | FargonaZiyo.uz\nБурҳониддин Марғилонийнинг фиқҳ илми ривожидаги ўрни\nПайғамбаримиз ҳаётлик вақтларида фиқҳ илмига унгчалик эҳтиёж йўқ эди. Чунки ҳар қандай савол ва масалаларга Расулуллох соллаллоху алайхи васаллам ўзлари аниқ ва лўнда жавоб берардилар. Илохий таълимот ваҳий нозил бўлиб турган эди. Расулуллох соллаллоху алайхи васаллам вафотларидан кейин Ислом бошқа ўлкаларга тарқалди. Шундан кейин ҳар хил савол ва мушкилотлар юзага келди. Шундан сўнг фиқҳ илмига эҳтиёж сезилди. Мазҳаблар шакллана бошлади. Фиқҳ илми ва унинг ривожига буюк бобомиз Бурҳониддин Марғилонийнинг қўшган ҳиссалари жуда беқиёсдир.\nБуюк фақиҳ бобомизнинг тўлиқ исмлари Али ибн Абу Бакр Абд ул-Жалил ал-Фарғоний ар-Риштоний ал-Марғиноний бўлиб, 1123 йил 23 сентябрда туғилган. У зот Қуръони каримни, ҳадис илмларини мукаммал эгаллаб, фиқх – ислом хуқуқшунослиги борасида бениҳоя чуқур илмга эга бўлганлиги ва бу соҳада беқиёс дурдоналар яратганлиги туфайли “Бурхонуд-дин вал-милла ва Бурхонуддин ал-Марғиноний” номлари билан машҳурдир. У зот ўзларинг «Китоб ул-машойих» асарида ўзи таълим олган 40 дан ортиқ шайх ва алломаларни санаб ўтганлар. Бурҳониддин ал-Марғиноний ислом динидаги суннийларнинг тўртта асосий мазҳаби асосчиларининг асарларини ўрганиш билан бирга ўзи ҳам фиқҳга оид бир қатор асарлар яратган. Бизгача етиб келган асарларидан “Бидоят ал-мунтаҳий” “Кифоят ал-мунтаҳий” “Нашрул мазҳаб” “Китобул мазид”, “Маносикул ҳаж”, “Мажмаъул манозил”, “Китобул фароиз” ва бошқа асарлари маълум. Буюк фақиҳ бобомизнинг бутун ислом оламида машҳур бўлган “Ҳидоя” асари 1178 йили Самарқандда ёзилди. Марғинонийнинг “Ҳидоя” асарлари тўрт жуздан иборат бўлиб, биринчи жузга ибодат масалалари киритилган, булар: таҳорат, намоз, рўза, закот ва ҳаж китобларидир. Иккинчи жузга никоҳ, эмизиш, талоқ, вақф мулки киритилган. Учинчи жузда эса олди-сотди, пул муаммалари, кафолат, қозиларнинг вазифалари, гувоҳлик, ваколат, ижара кабилар киритилган. Тўртинчи жузда эса шафоъат, мерос тақсимлаш, дехқончилик, умуман қурбонлик қилиш хақида, овчилик, гаровга бериш, хун хақи тўлаш, васият каби масалалар ёритилган.\nҲозирги кунда ҳам ислом шариати асосида иш юритадиган мусулмон мамлакатлар хуқуқшунослигида бу асардан кенг фойдаланилади. “Ҳидоя” асарининг 1-китоби Тошкентда 1994 йилда юридик фанлари доктори А.Х.Саидовнинг сўз бошиси ва шарҳи билан қайта нашр этилган.\nҲозирда турли хил тоифадаги бузғунчи оқимлардан ва фитналардан сақланишимиз учун биз авлодлар ҳам буюк аждодларимизни бизларга мерос қолдирган асарларини ўрганиб хаётимизга тадбиқ этишлигимиз зарурдир. Муҳтарам юртбошимиз Шавкат Мирзиёев Бухорога ташрифи давомида шундай таъкидлаб ўтдиларки: “Аждодларимизга муносиб бўлиб яшасак, ватанимизнинг эртанги куни биз кутгандан ҳам зиёда бўлади”. Ҳа азизлар барчалармиз буюк аждодларимизга муносиб авлодлар бўлиб, бир неча асрлардан бери ислом динимиз ҳукмларида амалиётда қўлланилиб келаётган “Ҳанафий” мазҳабини маҳкам ушлаб, аждодларимизга муносиб авлодлар бўлишлигимизда яратганни ўзи мададкор бўлсин!\nҚува туман “Қўшкечик” жоме масжиди имом-хатиби\nPrevious Post: Аввал ифтор қилинадими ёки шом намозини ўқиладими?\nNext Post: Президент Шавкат Мирзиёев «Сузук ота» мажмуасига ташриф буюрди


Меҳр ва эътибордан кўнгиллар шод | QISHLOQ HAYOTI\nФуқароларнинг мурожаатлари ва жойларда ўтказилаётган сайёр қабуллар натижаларига кўра, Президентимиз ташаббуси билан уй-жойга эҳтиёжманд, меҳнатга лаёқатсиз ногиронларга имтиёзли равишда уйлар қурилиб, унинг бошланғич бадал тўлови давлатимиз томонидан тўлаб берилаяпти.\nМустақиллигимизнинг 26 йиллик тўйи арафасида вилоятдаги 32 нафар ана шундай фуқароларга имтиёзли кредит асосида турар-жойлар калити тантанали равишда топширилди.\nШеробод тумани Узунсой маҳалласида истиқомат қилиб келаётган 1-гуруҳ ногирони Олмахон Абдулалиева ҳам давлатимиз томонидан кўрсатилган ана шундай ғамхўрликдан баҳраманд бўлди. Унга Президентимиз номидан Тароқли массивида қурилган 2 сотихли уч хонали уйнинг калити топширилди.\n– Президентимизнинг бу совғаси ўксик қалбимни кўкларга кўтарди, – дейди Олмахон Абдулалиева. – Бугунга қадар қишда томидан чакки ўтадиган, ҳеч қандай шароити йўқ бўлган бинода не бир қийинчиликлар билан яшаб келдик. Бугун оиламиз билан барча қулайликларга эга, замонавий жиҳозлар билан таъминланган уч хонали уйга кўчиб ўтдик.\nУзун туманидаги Эркинлик маҳалласида истиқомат қилувчи Моҳира Ашуралиевага ҳам тумандаги Янги куч маҳалласида янгиланган намунавий лойиҳа асосида қурилган арзон уй-жойлардан бирининг калити топширилди.\nЖарқўрғон туманидаги Янгиобод маҳалласилик 2-гуруҳ ногирони Зокир Тиллаев ҳам турмуш ўртоғи, икки қизи, ўғли, келини ва невараси билан отаси Раҳмон Тиллаевга тегишли бўлган икки хонадан иборат квартирада истиқомат қилиб келаётган эди. Энди у ҳам икки қаватли замонавий уч хонали ўз уйига эга бўлди.\nТумандаги Алишер Навоий маҳалласида яшовчи 2-гуруҳ ногирони Гулбаҳор Алланазарова ҳам уч йилдан бери икки нафар фарзанди билан акасининг уйида яшаб келаётган эди. Унга кўрсатилган бундай ғамхўрликдан қавми-қариндошлари, қўни-қўшнилари ҳам хурсанд бўлишди.\nХудди шу каби уй-жойлар вилоятнинг бошқа туманларида истиқомат қилаётган имконияти чекланган фуқароларга ҳам топширилди. Тадбирлар доирасида яна бир гуруҳ кам таъминланган оилаларга замонавий тикув машиналари, 316 нафар фуқарога ногиронлик аравачаси топширилди.\nТадбирларда вилоят ҳокими Э.Турдимов иштирок этди.


Тожикистонда 80 нафар фуқарони Европада ишга жойлаштиришга ваъда берган шахслар ҳукм қилинди (видео)\nДушанбе шаҳридаги Исмоил Сомоний туман суди «Гардуна» компаниясининг икки ходимини ҳар бирини фирибгарлик айби билан 8 йил озодликдан маҳрум қилди. Компания раҳбарлари –Чехия фуқароси ва Тожикистон фуқаросига халқаро қидирув эълон қилинди.\nСуднинг маълум қилишича, Товус Хушқадамова ва Баҳтиёр Арбобов Тожикистон фуқароларини Чехиянинг «Шкода» автоконцернига ишга жойлаштиришга ваъда беришган, аммо ваъдани бажаришмаган, шунингдек пулларни қайтармаганликда айбдор деб топилдилар.\nХукм қилинганларнинг қариндошлари улар айбсиз эканини айтишмоқда ва ҳукм устидан юқори инстанцияларга шикоят қилишларини билдиришди.\nФирибгарларнинг тузоғига Тожикистоннинг 80 дан ортиқ фуқароси тушиб қолди, улар Чехияда ишга жойлаштиришни ваъда қилган компания ходимларига $500 дан $1300гача беришган.\nЎз пулларни мазкуркомпанияга ишониб топширган мижозлар сони 231 кишини ташкил қилади. Уларнинг учдан бир қисми биринчи маошдан қайтаришга умид қилиб банкдан қарз олишган. Одамлар ҳужжат топшириш учун Тожикистоннинг барча минтақаларидан келишган. Схема ташкилотчилари уларга виза расмийлаштириш, ишлашга рухсат олиб бериш, ётоқхонадан жой топиб бериш ва Чехиянинг “Шкода” автомобиль заводига ишга киритиб қўйиш ва 1300 еврогача ойлик маош ваъда қилишган. Мутахассислиги ва иш тажрибасидан қатьий назар ҳаммани рўйхатга ёзиб қўйишди. Чункикомпанияда Тожикистонда фаолият юритиш учун лицензия бор эди ва шу сабабли одамлар унга ишонишди. Бироқ, ярим йил ичида "Гардуна" бирорта ҳам кишини заводга юбормади. «Алданган айрим мижозлар Чехия элчихонаси жойлашган Тошкентдан Душанбега қайтишга мажбур бўлди», - дейди Радио Озодига хабардор манба.\n«Гардуна» компаниясининг алданган мижозларидан бири Зоиршо Юнусов ҳамон ўзининг1300 доллар миқдоридаги пулини қайтариб ололмади. «Мен энди ҳеч қачон ишлаш учун Россияга бормаслигимга ишонган эдим, аммо мени алдашди. Бизга ётоқхонанинг, иш жойимизнинг суратларини кўрсатишган, 960 евро маош, бепул овқат ва ётоқхона ваъда қилишган эди», - дейди Зоиршо. Унинг сўзларига қараганда, қариндошларидан олган қарзларни ҳамон қайтара олмаган. «Компания бухгалтери қисман пулимни қайтарди. Агарбухгалтер ҳибсга олинмаганида эди, пулларимизни ҳаммасини қайтариб олардик»,дейди у.\nХукм қилинган Товус Хушқадамованинг қариндошларининг айтишларича, у айбдор эмас ва хукм устидан юқори инстанцияларга шикоят қилишади. «У фуқаролар Чехияда ишга жойлашишига ишонган эди. Аммо унинг эри – компаниядиректорининг ўринбосари Тоҳир Рустамов кутилмаганда Тожикистонни тарк этганидан кейин мижозлар пулларини қайтаришни талаб қила бошлашди», - дейди Хушқадамованинг қариндошларидан бири.\nТовус Хушқадамованинг вояга етмаган тўрт фарзанди бор, ҳозир улар қариндошларининг восийлигида яшамоқда. «Товус ўзини айбдор дея билмаган, аммо у компания унга берган умумий сумманинг 30 фоизини қайтарди. У Тожикистонни тарк этиб эрининг олдига бориши мумкин эди. Аммо у муаммо ҳал қилинишига ишонган ҳолда Тожикистонда қолди. Охир оқибат у уйини гаровга қўйди», - дейди Товус Хушқадамованинг онаси Гулхизо Ашурбекова.\nЭслатиб ўтамиз, август ойида Тожикистон коррупцияга қарши кураш ва молиявий назорат Агентлиги Чехия фуқароси Вацлав Скохоутилга нисбатан халқаро қидирув эълон қилди. Маълум бўлишича, Скохоутил ҳар куни фирманинг ҳар бир мижози билан вайбер орқали боғланган ва одамларни хотиржам қилган ҳамда тез орада барча муаммолар бартараф этилишига ваъда берган, шунингдек завод ва ётоқхоналарнинг суратларини юборган. Аввалроқ «Гардуна» директорининг ўринбосари Тоҳир Рустамов қидирувга берилган эди.


Марко Милич: "Локомотив"ни мағлуб этганимиз тарихий ғалаба » Ўзбекистон янгиликлари – Zamin.uz\n27 январь 2020, 08:13\nТожикистоннинг «Истиқлол» жамоаси Осиё Чемпионлар лигасининг плей-офф доирасидаги иккинчи саралаш босқичида Тошкентда «Локомотив» устидан ғалаба қозониб, Андрей Фёдоров жамоасини мусобақадан чиқариб юборди. Энди эса «Истиқлол»ни 28 январда Саудия Арабистонида «Ал Аҳли»га қарши жиддий учрашув кутмоқда ва ғолиб жамоа чемпионлар лигасининг гуруҳ босқичига чиқади.\n«Локо»га қарши учрашувда «Истиқлол»нинг асосий таркибида сербиялик ҳимоячи Марко Милич тўп сурди ва унинг бошчилигидаги мудофаа чизиғи вакиллари мезбонлар учун деярли имконият қолдиришмади. Ёдингизда бўлса, Милич ўтган мавсумда «Қўқон-1912» таркибида 23 та учрашувда тўп сурган. Энди эса «Истиқлол» билан Осиё Чемпионлар лигаси плей-офф босқичида ўйнаяпти.\nЯнгиликлар » Спорт » Марко Милич: "Локомотив"ни мағлуб этганимиз тарихий ғалаба\n15:34 Марко Милич: “Бугунги баҳс Чемпионлар лигаси финалига тенг”


Тўловчи ва олувчига бирдек қулай - Huquq.uz\nТўловчи ва олувчига бирдек қулай\n18:00 - 18.03.2021\nМажбурий ижро бюроси органларидаги ижро ҳужжатларининг 24 фоизи алимент билан боғлиқ. Ушбу муаммоларни ҳал қилиш мақсадида Ўзбекистон Республикаси Президентининг 2020 йил 24 ноябрдаги «Суд ҳужжатлари ва бошқа органлар ҳужжатларини ижро этиш тизимини янада такомиллаштириш чора-тадбирлари тўғрисида»ги фармони билан 2021 йил 1 мартдан алимент мажбуриятлари бажарилишини масофавий мониторинг қилиш тизимини яратиш кўзда тутилган.\nЯнги тартибга кўра алимент мажбуриятларини ижро этиш ва назорат қилишнинг ягона ахборот тизими алимент мажбуриятларининг банк ҳисобварағи билан интеграция қилинади.\nБунда бюро томонидан ижро ҳужжатлари бўйича ҳар бир ундирувчи (алимент олувчи) номига банк картаси расмийлаштирилади ва алимент пули, шу жумладан қарздорнинг иш ҳақидан ушлаб қолинган алимент пули ушбу ҳисобвараққа ўтказилади.\nДавлат ижрочиси алимент тўланаётганини мобил илова орқали мониторинг қилиб бориши мумкин бўлади.\nБу борада алимент олувчи 280 мингдан ортиқ фуқарога «Алоқабанк» бепул пластик карталарни очиш ишларини бошлаб юборди.\nЯқинда мобиль алоқа воситаларидан фойдаланувчилар учун ҳам яна бир қулайлик яратилди. Энди «Google» тизими орқали «Play market» иловасидан MIB.uz махсус дастурини юклаб олиш зарур.\nУшбу дастурга уланиш учун аввало телефон рақамингизни киритасиз, сўнг SMS хабардаги ҳимоя кодини тасдиқлайсиз. Кейин фуқаролик паспортингиз серияси ва рақамлари билан ягона электрон тизимга уланасиз.\nМазкур тизим орқали алимент ва бошқа қарзлар ҳақидаги маълумотларни олиш; республикадан чиқишга чеклов ўрнатилган-ўрнатилмаганини билиш; алиментнинг миқдорига аниқлик киритиш; ижро ишлари ва кўрилаётган чораларни кузатиб бориш мумкин.\nАлимент масаласи ва шахсга доир маълумотларнинг хавфсизлиги учун 4 рақамдан иборат махсус ҳимоя коди мавжуд.


ОАВда эълон қилинган танқидий материаллар бўйича 2021 йилда 24 та маъмурий ва 16 та жиноят иши қўзғатилган – Бош прокуратура\n19:26 / 31.03.2022\n2021 йилда ОАВларда эълон қилинган прокуратура органлари аралашуви талаб қилинган танқидий материаллар юзасидан 23 та интизомий, 24 та маъмурий ва қўпол қонунбузилиш ҳолати бўйича 16 та жиноят иши қўзғатилган. Бу ҳақда, бугун, 31 март куни АОКАда «Прокуратура органларининг 2021 йилдаги фаолияти якунлари»га бағишланган матбуот анжуманида Бош прокуратура матбуот котиби Ҳаёт Шамсутдинов маълум қилди.\nМаълум қилинишича, прокуратура органлари томонидан 2021 йилда давлат органларининг ҳуқуқий ҳужжатларини тизимли равишда ўрганиш натижасида:\n354 минг 219 та прокурор назорати ҳужжатлари қўлланилди;\n48 минг 777 та қонунга зид ҳужжатларга протест келтирилди, қонунбузилиши сабабларини бартараф этиш борасида тегишли идораларга 20 минг 779 та тақдимнома киритилди;\n292 миллиард сўм зарарни ундириш ҳақида судларга 43 мингдан ортиқ аризалар киритилди;\n292 минг 585 нафар шахснинг бузилган ҳуқуқлари тикланган.\nШунингдек, 2021 йилда прокуратура органлари томонидан 12 минг 275 та жиноят иши бўйича тергов ҳаракатлари ўтказилган. Шундан 10 минг 990 нафар шахсга нисбатан 6 минг 656 та жиноят иши судга юборилган.\nСудларда ишлар кўрилишида прокурор ваколатларини таъминлаш мақсадида 47 минг 755 та жиноят, 9 минг 899 та фуқаролик, 3 минг 387 та иқтисодий ҳамда 11 минг 850 та маъмурий ишларнинг судларда кўрилишида прокурор иштироки таъминланган.\nБундан ташқари, ўтган йилда прокурорлар ташаббуси билан 124 нафар шахс оқланди ва ягона суд амалиётини шакллантириш мақсадида Олий суд Пленуми қарорларига 77 та таклиф киритилди.\n885 нафар мансабдор шахслар интизомий, маъмурий ва моддий жавобгарликка тортилди;\n619 та ноқонуний ҳужжатларга протест келтирилди;\n14 минг 749 нафар тадбиркорларнинг бузилган ҳуқуқлари тикланди.\nШунингдек, 2021 йилда прокуратура органлари томонидан оммавий ахборот воситаларида аниқланган 713 та танқидий мақолалар юзасидан тегишли чоралар кўрилган. Шу даврда прокуратура органлари аралашуви талаб этиладиган 283 та танқидий материаллар бўйича баённомалар, 7 та тақдимнома, 23 та интизомий, 24 та маъмурий ва қўпол қонунбузилиш ҳолати бўйича 16 та жиноят иши қўзғатилиб, 70 та фуқаронинг ҳуқуқлари тикланган.\n16:54 / 27.06.2022\nОАВ учун фойда солиғи миқдори 50 фоиз камайтирилди\n13:57 / 20.06.2022\n«Хусусий ОАВ фаол ишлаяпти, яхши таклифларини ошкора беришяпти» – Шавкат Мирзиёев\n17:51 / 04.06.2022\nМатбуот ходимлари кунига бағишлаб «Заковат» турнири ташкил этилмоқда


ЭЛЕКТР ҚУВВАТИ ЖУДА ПАСТ. (ОЛТИАРИҚ ТУМАНИ) – Feres.uz\nЭЛЕКТР ҚУВВАТИ ЖУДА ПАСТ. (ОЛТИАРИҚ ТУМАНИ)\nFevral 6, 2020 Fevral 8, 2020 - by Admin\nКуни кеча ижтимоий тармоқлари орқали Фарғона вилояти Олтиариқ туманидан “Электр қуввати жуда паст” мазмунида видеомурожаат йўлланган эди.\n“Фарғона ҳудудий электр тармоқлари корхонаси” АЖ раҳбарияти томонидан ушбу видеомурожаат келтирилган масалалар ўз вақтида тезкорлик билан ҳамда сифатли ҳал этиш мақсадида Олтиариқ туман электр таъминоти корхонаси ишчи ходимларидан ташкил топган ишчи гурух тузилди.\nИшчи гурух томонидан жойлардаги ҳаво узатмалари, трансформатор пунктлари кучланишлари кўздан кечирилди ва қайта текширувдан ўтказилди. Жойларда аниқланган камчиликлар ўз вақтида бартараф этиш мақсадида масъулларга кўрсатмалар берилди.\nШу ўринда, видеомурожаатда Олтиариқ тумани кўрсатилган мурожаатчи томонидан аниқ манзил йўқлиги сабабли, туманнинг танлов асосида жойлардаги айрим қурилмалар созлиги текширилди.\nҲурматли истеъмолчилар! “Фарғона ҳудудий электр тармоқлари корхонаси” АЖ Сизлардан, электр таъминоти бўйича ариза, шикоят ва таклифларингизда аниқ манзилларингизни кўрсатишингизни сўрайди. Зеро хар бир мурожаат “Фарғона ҳудудий электр тармоқлари корхонаси” АЖ томонидан ўз вақтида назоратга олиниб, тегишли тартибда юзага келган муаммоларни бартараф этиш чоралари кўрилади.\n“Фарғона ҳудудий электр тармоқлари корхонаси” АЖ\nPrevious Article ҚУВА ТУМАНИДАГИ МАРКАЗИЙ ШИФОХОНАДАГИ ЭЛЕКТР ТАЪМИНОТИ УЗИЛИШ ЮЗАСИДАН.\nNext Article ТАРҒИБОТ ТАДБИРИ ОЛТИАРИҚ ТУМАН ЭЛЕКТР ТАЪМИНОТИ КОРХОНАСИДА.\nКоканд шахрида АСКУЭ тизи... В Коканде внедряется авто... 383 views


Дунёнинг энг фақир давлат президенти\n16:05 / 18.12.2016\nСуратда қишлоқда яшовчи оддий нафақахўр эмас, Лотин Америкасидаги иқтисодий томондан энг ривожланган мамлакатлардан бири бўлмиш Уругвайни 2010-2015 йилларда бошқарган президент ўз уйидаги ошхонасида тасвирланган.\nХосе Альберто Мухика Кордано – Уругвайнинг собиқ президенти. Унинг турмуш тарзи дунё етакчиларининг ҳаёт тарзига мутлақо ўхшамайди. 78 ёшли Эль-Пепе (маҳаллий аҳоли унга шундай ном берган) президентлик маошининг деярли барчасини хайрия ишларига сарфлаган ва бу уни дунёнинг энг камбағал ёхуд энг сахий президентга айлантирган.\nУругвай президенти ҳар ой 263 000 песо (9 229 АҚШ доллари) ишлаб топган. У 26 300 песони ўзига қолдириб, қолганини хайрия ишларига йўналтирган.\nПрезидент шоҳона уйлардан воз кечиб, қишлоқдаги кичик уйда истиқомат қилиб келади. У кўчадаги қудуқдан сув олади ва рафиқаси билан ўз томорқасида гул етиштиради.\nХосе Мухика партизанлар ҳаракати иштирокчиси бўлган, бир неча жароҳатлар олган, умрининг 14 йилини ҳарбий қамоқхоналарда ўтказган. Мухиконинг президентлик давридаги энг йирик хариди - 1987 йилда ишлаб чиқарилган, 1945 долларлик «Фольксваген Жук» автомобили.\nТуркманистон президенти ҳарбийларга автоматдан қандай ўқ узиш кераклигини намойиш қилди\nМиср президенти сайловларида Абдул Фаттоҳ Ас-Сисий ғалаба қозонди\n19:36 / 02.04.2018


ТИРИК ҚОЛИШ БУЮРИЛГАН | Ҳуқуқбон Толиб ЁҚУБОВнинг блоги\nPosted on Noyabr 11, 2014 by huquqbon\nРоссияда бахт ҳақида қўшиқлар нечта?\nҲУКУМАТ ҚАЧОН АМЕРИКА ҲАҚИДА ЎЙЛАШНИ ТЎХТАТАДИ ВА РОССИЯЛИКЛАРНИ ЭСЛАЙ БОШЛАЙДИ?\n“Аргументы и факты” редакциясига Нижний Новгородлик кекса ўқитувчи аёлдан хат келди. “Советлар давридан бошлаб мамлакатда нималар содир бўлаётганини кузатишга ўрганганман. Ҳозир ҳам кузатиб тураман. Бир нарса одамни қайғуга солади: телевизорга қарасанг – барча гаплар биз қаёққа қараб кетаяпмиз – Европагами ёки Осиёгами? Америка билан ярашамизми ёки уруш бўладими? Россия Путинсиз яшай оладими ёки ҳаммамиз яқинда асфаласофилинга кетамизми?” – деб ёзади у.\nХат муаллифи ўзини ҳам, қўни-қўшниларини ҳам бу масалалар қизиқтирмаслигини ёзади. Қизиқтирадиган нарса эса мана бу: ҳокимият қачон Америка ҳақида ўйлашни тўхтатиб, россияликларни эслайди? “Электр энергияси қимматлашиб бизларни янги счётчиклар сотиб олишга мажбур қилганларидан кейин, мен ва қўни-қўшнилар кечқурунлари қоронғуда ўтирамиз. Москвадаги сиёсатчилар нималар ҳақида ўйлаётганларини айтиб турадиган телевизоргина ёруғ бериб туради, холос”. Ўқитувчи аёлга маоши дори ва квартираси учун тўловга зўрға етади. Қолгани овқатланишга кетади. “Мени, – деб ёзади у, – Европа танлови эмас, зина пиллапояларида оёғим синиб қолмаслиги қизиқтиради. Уйимиз таъмирланмаганига 40 йилдан ошди, ҳамма пиллапоялар қинғир-қийшиқ…”\nХатда хафалик ҳам, ғазаб ҳам йўқ. Ҳатто, одатда ҳукумат шаънига айтиладиган, ўрганиб қолинган нолалар ҳам йўқ. Фақат “оддий одамлар ҳаётидан” олинган фактлар бор. Кўринишидан, кекса ўқитувчи аёл ҳам, унинг қўни-қўшнилари ҳам шундай ҳаётга ўрганиб қолишган ва қийинчиликларни қандайдир табиий бир нарса сифатида қабул қилишади. Айтгандай, арзимасгина гина ҳам бор: “Таасурот шундай-ки, ҳамма ҳаёт Москва ва Кремль атрофида айланаётгандай. Ахир, бошқа Россия ҳам бор-ку! У ҳақида телевизорда бирор нарса эшитилмайди…”\nЎринли гина! Мен Интернетда кейинги бир неча йиллар ичида бизнинг социологларимиз нима билан қизиқишларини кўриб чиқдим ва Россиянинг узоқ қишлоқларидаги ҳаёт биринчи масалалар қаторига кирмас эканлигини аниқладим. Ҳамма нарса катта сиёсат, Путиннинг чиқишлари атрофида айланади. Россиянинг барча ботқоқлар, ўрмонлар ва суғорилмайдиган ўтлоқларига қараганда Болотная майдони ҳақида кўпроқ ёзишади [Болотная майдони – Москвадаги майдон; бу майдонда мухолифат 2011-2012 йилларда кучли норозилик чиқишлари ўтказган, бироқ ҳукумат томонидан бостилган – ТАРЖИМОН]. . Радио ва телевидение умумхалқ бахти ва келажакка ишончидан гапиравериб чарчамайди. Халқ фикрини ўрганишнинг кейинги сўровлари ҳаддан ташқари катта натижаларни кўрсатмоқда: гўё-ки Бахтлилиевлар сони Россияда 1990 йилдан кейин 5 баробар ошган эмиш. “Келажакка умид билан қараётганлар” сони эса – бундан-да кўп.\nБундай олиб қаралганда хатташувчи Тряпицин ва унинг яқин атрофининг ҳаёти (Андрей Кончаловскийнинг охирги “Хатташувчи Алексей Тряпициннинг оқ тунлари” фильми қаҳрамони) кейинги 10 йил ичида деярли ўзгармади. Уларнинг муаммолари ҳам кам ўзгарди. Хрушчёв бешқаватлилари, қорайиб кетган ёғоч уйлар ва қийшайиб кетган баракларда яшаётган миллионлаб россияликларни Украинада Ленин ҳайкалларининг нечтаси қулатилгани ва президент Обаманинг рейтинги қанчалик пастга тушгани унчалик қизиқтирмайди. Уларни нархларнинг ошиши, камбағаллик, одамларнинг мулкий қатламлашиши қизиқтиради. Уларга телевизор орқали уларнинг бахти барометрини кўрсатишса, улар жуда ҳайратлансалар керак, деб ўйлайман. Ёки биз бирор нарсаларни тушунмаймизмикин? Балки, россияликлар ўз тақдирига аллақандай бошқача муносабатдамикинлар? Балки, уларнинг ҳаммаси файласуф ёки муқаддас қарияларга айланиб қолдилармикин: тирик уйғондинг, қудуқ сувидан ичдинг ва… бахтли бўлдингми?\nБезовта бўлишга ўрин йўқми?\nДарвоқе, “халқ бўйича” мутахассислар буни бундай тушунтиришади. Гўё, ХХ аср давомида аҳоли шунчалик кўп абгорлик, бахтсизлик, “развёрстка” ва “тезланишларни” бошидан кечирди-ки, буларнинг барчаси россияликларда нохушликларга нисбатан қандайдир иммунитет (кўникиш) шакллантирди. Одамлар қийинчиликлардан шу қадар чарчаганлар-ки, улар бу қийинчиликлардан ўзларини бирор нарса билан оддийгина тўсиб олишни исташади. Худди Америкада 1988 йилда пайдо бўлган машҳур қўшиқдагидек – “Don’t Worry, Be Happy” (“Безовта бўлма, бахтли бўл”). Таассурот шундай-ки, россияликлар қўшиқда айтилган ана шу маслаҳат [“Безовта бўлма” – ТАРЖИМОН] бўйича яшамоқдалар. Ижтимоий ўлчашларнинг кўрсатишича, нархларнинг ошиши бўйича ҳам, рубль курсининг пастлаб кетиши бўйича ҳам аҳолининг 52% ида “безовта бўлиш йўқ” экан. Ҳатто ҳукумат анча қисми кесиб ташланган, фуқароларнинг яшаш даражаси ва ижтимоий кайфиятига бевосита ёки билвосита таъсир қиладиган кўп харажатлар камайтирилиши кўзда тутилган запас бюджетни ҳар эҳтимолга қарши тайёрлаб қўйиш истагини билдирганда ҳам одамлар безовта бўлмадилар.\nМамлакатдаги молиявий вазиятнинг ёмонлашишини халқ оммаси эмас, аҳолининг анча тўқ яшовчи тор қатлами кўпроқ оғриқли қабул қилади. Биринчи навбатда, булар кейинги ўнйилликда битмас-туганмасдек кўринган бюджетга қўли етишига ўрганиб қолгани ҳисобига бойиган мулозимлардир. “Олий жамият”да эҳтиёж ва талаблар бошқача. Чет элга чиқишни мураккаблаштириб қўйишмасмикин? Рубльни долларга алмаштиришни тўхтатиб қўйишмасмикин? Чет элдаги мулкка солиқ ола бошламасмикин? Балки болаларимизнинг Лондонда ўқишини таъқиқлаб қўйишлари мумкиндир?.. Олий табақа анча қўрқиб қолган. Баъзи бировлар ўз чораларини ҳам кўра бошлашди. Матбуот “миялар” [яъни, ўқимишли одамлар – ТАРЖИМОН] ташқарига чиқиб кетиши кескин ўсгани ҳақида бонг урмоқда. 8 ой мобайнида, охирги 15 йилнинг ҳар қандай йилидагидан кўп, яъни 200 мингдан ортиқ юқори малакали мутахассислар ташқарига чиқиб кетишди. Ҳатто янги феномен ҳам пайдо бўлди: бутун бошли коллективлар ташқарига чиқиб кета бошлади. Сабаби тушунарли: молиялаш қисқартирилиши туфайли катта шаҳарларда жамланган инновацион лойиҳалар ёпилмоқда.\nОлис Россия қишлоқларидан эса ташвишли репортажлар негадир эшитилмайди. А.Кончаловский фильмининг экранида даҳшатли қаровсизлик манзараси бир зум кўринди, бироқ унга чуқур ҳамдардлик билдирилмади. Кинотанқидчилар Венецияда ўтган кинофестивалда бу фильм мукофот олганига қувониб қўя қолишди. Эстет (юқори дидга эга бўлган мутахассислар)лар хатташувчи образи “халқ танасидан ясалганидан” мамнун бўлишди. Бироқ кинокамера нигоҳига тушган олис Россия қишлоғидаги бало танқидчилар нигоҳига тушмади. Бу балони ҳукумат ҳам сезмади. “Халқнинг ёнини олувчилар” – депутатлар оғзига сув тўлдириб ўтиришибди. Ҳеч ким: Наҳот-ки шу Россия бўлса? Наҳот-ки экрандаги бу ғаройиб, кулмас ва камгап одамлар руслар бўлса? – деб савол бермади. Қандай қилиб англайсиз? Англаш – бу Россиянинг улкан бир қисми аслида давлат, ҳукумат, жамият ва маданиятдан ташқарида яшаётганини тан олиш бўлади.\n“Ўлик жонлар” романининг иккинчи томини ёзишни бошлаётиб, Н. В. Гоголь ўз-ўзига: “Одамларни ташландиқ жойлардан, давлатнинг узоқ бурчак-бурчакларидан кавлаб олиб ҳаётимизнинг камбағаллигини ва ўзимизнинг аянчли номукаммаллигимизни “Мана кўр!”, деб тиқиштиришнинг нима кераги бор?” – деб савол беради. Айтишларича, совет тузуми йилларида Россияда бахт ҳақида 30 мингдан ортиқ қўшиқ тўқилган экан. Уларнинг кўпларини халқ ҳанузгача қувонч билан куйлайди. Бизнинг тиниб-тинчимас, қўшиқсевар қалбимиз шундай. Мен ўйланиб қолдим: балки, ҳақиқатан ҳам одамларга улар қандай яшаётганини эслатиш керакмасдир? Таҳлилчилар: очликда ўтадиган ўн йилга тайёрланиш керак, деб қўрқитишади. Халқ эса бахт ҳақида куйлашда давом этмоқда. Уни ҳижолат қилиш керакмикин?\n10 ноябрь, 2014 й. Франция


Тўйларимиз ҳақида ўйларимиз. Мирза Азизов билан суҳбат\n20:51 / 15.08.2017\n«Тўй ва таъзияға сарф қилинатурғон оқчаларимизни биз, туронийлар, илм ва дин йўлиға сарф этсак, анқариб оврупойилардек тараққий этармиз ва ўзимиз-да, динимиз-да обрўй ва ривож топар. Йўқ, ҳозирги ҳолимизға давом этсак, дин ва дунёға зиллат ва мискинатдан бошқа насибамиз бўлмайдур».\nБу сўзларни бир аср муқаддам жадидчи бобомиз Маҳмудхўжа Беҳбудий билдириб ўтган эди. Шунча йиллардан бери маддалаб кетган бу хасталикни йўқотишга уринмай, балки оширдик, тоширдик.\nБугун бир миллат даражасида кўтарилган мавзу нақадар долзарб? Тўйлардаги дабдаба ва исрофгарчилик асли нимадан келиб чиқади ва унинг ечимлари қандай? Kun.uz мухбири ана шундай саволлар билан Ўзбекистон халқ артисти Мирза Азизов билан боғланди.\n«Тўйларнинг дабдабали ўтказилишига, аввало тўқлик сабаб бўлмоқда. Кишиларда ана шу имконият бор, маблағ бор экан, тўйларда ҳар хил урф-одатларни бажо келтиришмоқда. Дунёнинг исталган давлатидан мева-чева, ноёб матоҳлар келтириляпти.\nБу даврни кўриб, тўкин дастурхонда тўй қилаётганимиз учун шукр қилишимиз керак. Собиқ Совет ҳукмрон бўлган кезларда айрим чекка ҳудудлардаги тўйларга борсангиз, 4та чалпак, оққанд ва битта таом билан меҳмон кутиб олишар эди. Ўзига тўқ, бой инсон ҳам кундалик турмушда еб юрганимиз каби дастурхон солиб, маросим қилар эди.\nДемак, биз ривожланиш, яхши ҳаётга қараб бораяпмиз экан, аммо дабдабали ва исрофгарчилликка йўл қўйганча тўй-маросимларни ўтказиш номақбул, иллат амаллардандир. Бундай тўқчиликни бузуқликка айлантириш бизнинг халққа ярашмайди. Аллоҳ берган неъмат учун эртага жавоб беришимиз керак, ундан қўрқмаймизми, деган саволни ўртага ташлайликчи?!», дейди Мирза Азизов.\nДемократик давлатда ҳар бир фуқаро қонунда белгиланган тартибни бузмаган ҳолда ҳаракатланиш, бирор иш билан машғул бўлиш ҳақига эга. Демократияда барча истагандек тўй қилиши, маросимларини нишонлаши мумкин, албатта. Лекин ҳеч қачон бундай исроф ва шўхлик билан пешқадам халқ бўла олмаймиз. «Ҳаётда тўй қилади, хурсандчиликнинг нима айби бор», дея узоқни кўрмай фикрлаётган киши тўй қиламан деб, иқтисодий муаммолар гирдобига тушиб қолган, кўчада гердайиб юрган эркакнинг бошини ҳам қилиб қўяётган борди-келдилардан сўрасин. Бу «мода» оиласига хурсандчилик олиб келармикан?\n«Ёзилган сўзларни ҳар ким ўз мақомида тушунишидан аввал, умумий ҳолатларга эътибор қаратиши лозим: ор-номус кетиб қоляптику, имон кўтарилмаяптими? 70 ёшга кирган онахонлар ҳам бўлар-бўлмас мусиқага рақс тушиб юрса, тўйга бораман экан, деб очиқ-сочиқ кийимларни эгнига илиб қизларнинг тўйга йўл олиши қайси мантиққа тўғри келади?», дейди актёр.\nҲақиқатан, кўчада сипо кўринган, аслида ҳам одоб ва шарм либосида юрган аёлларимиз, тўй-маросимга алоҳида зеб, очиқ кийимлар билан бориб, ғарб маданиятига кўр-кўрона тақлид этиши кузатилмоқда-ку. Мамлакат раҳбари «устидагини ечмасдан ўйнасин» демагунча, билмасмидик?\n«Авваламбор, бирламчи касбини бажармай, «касалман» деб тўйма-тўй юрган санъаткорларга ҳам ҳаётнинг ўзи жавоб бериб қўяди. Пул ва турли важлар билан саҳнада бошқача кўриниб, тўйда ликиллаб ўйнаб юриш ҳеч кимга ярашмайди. Эътибор қилинг, садоқат билан касбига меҳр қўйган инсоннинг барча нарсаси бор. Лекин, ўша тўйга кириб борар экансиз, баланд панода чиқарилган сурат, «севги эртаги»ни кўз-кўз қилиш, торт кесиш, вальс тушиш, қўшиқчини устида пул сочиш, гул отиш ва ҳ.к. Ўйланиб қоламан, бахт деб билганимиз мана шуларга кўчиб қолмаяптимикин? Негаки, бундай урфлар қанча пул сарфласангиз ҳам, қанча ҳашам бўлгани билан икки ёшнинг турмушига заррача таъсир қилмайди. Балки айнан шу одатларнинг орқасидан чиққан можаролар туфайли оилалар ажрашиб кетмоқда-ку. Агар давлат раҳбари даражасида муаммога урғу берилган экан, бир яхши инсон маслаҳат бериб, тўғри йўлга қайтайлик, деса, бунинг нимаси ёмон?!\nАйрим сайтларда бу сўзларнинг нотўғри талқин этилиши, ривожланиш учун якдил қадам ташлаб кетаётган халқнинг бирлигини кўра олмаслик, холос. Уларнинг мақсади исрофгарчиликни қораламай, хатоларимизни очиқ айтиб, бирлашиб курашайлик, деган сўзимизни иғво қилишидан маълум», дейди 52 ёшида Ўзбекистон халқ артисти унвони билан тақдирланган Мирза Азизов.\nЎғил бола бўлиб, мен оиламни қийнагим, отамни қарзга ботириб, эртамни ўйламай уйланишни ўзимга эп кўрмайман. Биз тўйларимиз ҳақида ўйлаб, яна «жиноятга» қўл уравермасдан, ижтимоий тармоқларда муҳокама бошлаб ўтирган «хонтахта мутахассислари»га эътибор қилмай, ўйлашимиз керак. Кишилар «нима дейди» деб, уларнинг босимидан қўрқиб, «пода»га қўшилиш керакми?\nМашҳур санъаткорнинг дабдабали тўйи: Президент топшириғи фақат қора халқ учунми?\n17:23 / 09.04.2018\nИшчи гуруҳ: Қўш тўйларни ўтказувчи оилалар шароити ҳам инобатга олиниши керак\n15:56 / 31.03.2018\n13:03 / 16.03.2018


“Бунёдкор” – “Нефтчи”. Имкониятлар қандай?\n15 сентябрь, 2017, 15:28 759\nХабар бериб ўтганимиздек бугун чемпионатнинг навбатдаги тури старт олади. Унда “Бунёдкор” – “Нефтчи” учрашуви бўлиб ўтади.\nМазкур ўйиннинг аҳамияти ҳар икки клуб учун жуда муҳим ҳисобланади. “Қалдирғочлар” юқори ўринлар учун курашаётган бўлса, фарғоналиклар олий лигада жон сақлаб қолиш учун курашмоқдалар. Айни пайтда Миржалол Қосимов жамоаси 32 очко жамғарган ҳолда 6-ўринда бормоқда. Вадим Абрамов шогирдлари эса 13 очко билан 15-поғонани банд этишган.\n“Бунёдкор” иккинчи даврада мағлубиятга учрамаяпти. “Нефтчи” эса ғалаба нима эканлигини билмай келмоқда.\nҚизиқ томони шундаки, “Нефтчи” олий лига-2017да сафарда бир бор зафар қучган. У ҳам бўлса, “Сўғдиёна” устидан. “Бунёдкор” эса ўз майдонида фақатгина бир марта 3 очкодан махрум бўлган. У ҳам бўлса “Қизилқум”нинг тарихий ғалабаси.\nЮқоридаги сабабларни инобатга оладиган бўлсак бугун бизни ажойиб беллашув кутиб турибди. Қолаверса, “қалдирғочлар”га қарши баҳс Вадим Абрамов учун сўнгги имконият бўлади. Кўрамиз, Карленович бу имкониятдан қандай фойдаланади?\nSPORTS.uz тахмини: “Бунёдкор” – “Нефтчи” 55-45 мезбонлар битта тўп фарқи билан зафар қучишади.


Гулжаҳон Йўлдошева кўп нарсани билади, унинг камроқ гапиришини исташди – Хўжаева | Qalampir.uz\nИнтервью\t19 Октябрь 14:48 22284\nТошкент вилояти Юқумли касалликлар шифохонаси Бош шифокори – айбланувчи Гулжаҳон Йўлдошева соғлиқни сақлаш соҳасидаги кўплаб муаммоларни билади ва унга босим ўтказиш мақсадида ҳам қамоққа олиш эҳтиёт чораси қўлланилган бўлиши мумкин. Бу ҳақда Демократия ва инсон ҳуқуқлари институти диреткори, захирадаги прокуратура полковниги, юридик фанлар номзоди Сайёра Хўжаева QALAMPIR.UZ’га берган интервьюсида айтиб ўтди.\n“Кўп ҳолатларда прокурор ва судьяларнинг фикри субъектив бўлади. Ёки уларга босим қилинган деб айтиш тўғри бўлади. Биз биламизки, Гулжаҳон Йўлдошева ССВни кескин танқид қилган. Пандемия даврида қандай камчиликлар борлигини ўртага ташлаган ва албатта, бу холат айрим раҳбарларга ёқмаган. Албатта, ҳаммаси тахмин. Бир нарса дейиш қийин”, дейди Сайёра Хўжаева.\nЖурналист Қамариддин Шайхов инсон ҳуқуқлари фаоли Хўжаевага “ССВни танқид қилиб чиққан шифокорлар кўп бўлди-ку, нега айнан Йўлдашева?”, деган савол билан юзланади. “Демак ССВ нинг кучи шу шифокорга етган”, дейди Сайёра Хўжаева жавобан.\nСайёра Хўжаевага кўра, ушбу ишда ташқи омиллар аралашуви бўлиши мумкин.\n“Бу ҳам субъектив фикр, тўғридан-тўғри аралашув бўлмаса ҳам, таъсири барибир бўлган. Чунки соҳадаги камчиликларни очиб ташлашга қудрати етганми, демак бунданда кўп нарсаларни айтиши ҳам мумкинлиги уларда қўрқув уйғотган. Ҳозир журналистлар у аёл билан учраша олмайди, унга савол билан мурожаат қилолмайди. Менимча, Гулжаҳон Йўлдошева кўп нарсани билади. Камроқ гапирсин деган мақсадда, балки, унга қамоққа олиш эҳтиёт чораси белгилаган бўлишлари ҳам мумкин. Олти фарзанднинг онаси, доимий яшайдиган жойи маълум, ҳеч қаерга қочмаслиги маълум. Менимча, бундай ҳолатда унга нисбатан қўлланилган қамоққа олиш эҳтиёт чораси – жуда қаттиқ чора. Очиқда қолдириш ҳам, ёки аввал бошиданоқ уй қамоғида сақлашлари ҳам мумкин эди”, дейди ҳуқуқ фаоли.\nАгар Йўлдошева мисолида олиб қарасак, Ўзбекистонда ҳақиқатни гапириш, адолат учун курашиш ҳали ҳам хавфми? Хўжаева бу саволга қуйидагича жавоб беради:\n“Демак, хавфли экан-да. Мен ҳам авваллари бу даражада дадил гапирмасдим. Менга оғир-босиқ, мослашувчан бўлиш керак, деб кўп айтишади. Мен оғир-босиқ, вазминман, лекин бефарқ эмасман. Ҳаётда бўлаётган жараёнларга бефарқ бўлиб яшагандан кўра, яшамаслик керак. Бир умр тутаб яшагандан, бир лаҳза ёниб яшаш, тафтингиздан бошқаларни ҳам иситишингиз керак. Қолаверса юрт тақдирига бефарқ бўлиш, келажакка бефарқ бўлиш билан баробардир. Эртага фарзандларимиз, набираларимиз қўзига қандай қараймиз? Шунинг учун ҳам, доим ҳақиқат йўлида, адолат йўлида бўлсак – адашмаймиз ва пок виждон билан ёруғ дунёни тарк этамиз”.\nСайёра Хўжаева Гулжаҳон Йўлдошева\n24 Ноябрь 08:21 30827\n24 Ноябрь 20:15 27268\n26 Ноябрь 09:38 23339\n25 Ноябрь 10:59 23174\n24 Ноябрь 16:26 23058


Тошкентдаги 77та мактабда ва талабалар шаҳарчаси ётоқхонасида вирусга чалинганлар аниқлангани маълум бўлди\n2021 йилнинг март ҳолатига кўра, Тошкент шаҳрининг 10 туманидаги 77та умумтаълим мактабида жами 150 нафар ўқувчига коронавирусдан зарарланиш ташхиси қўйилган. Бу ҳақда Соғлиқни сақлаш вазирлиги ҳузуридаги Санитария-эпидемиологик осойишталик ва жамоат саломатлиги хизматининг Тошкент шаҳар бошқармаси бошлиғи Малика Қудратхўжаева томонидан 13 март куни Ўзбекистон соғлиқни сақлаш вазири ўринбосари — Тошкент шаҳар Соғлиқни сақлаш бош бошқармаси бошлиғи Анвар Алимов номига кўрсатма хатида маълум қилинган.\nХатда «жорий йилнинг ўтган даври мобайнида Тошкент шаҳри бўйича жами 1717 нафар беморда коронавирус инфекцияси рўйхатга олингани» қайд этилган.\nМаълумотларга кўра, аниқланган 1717 беморнинг 222 нафари (13 фоизи) 14 ёшгача бўлган болалар, 78 нафари (4,5 фоизи) 15-19 ёшлилар, 210 нафари (12,2 фоизи) 20-29 ёшлилар, 264 нафари (15,4 фоизи) 30-39 ёшлилар, 234 нафари (13,5 фоизи) 40-49 ёшлилар, 244 нафари (14,3 фоизи) 50-59 ёшлилар, 465 нафари (27,1 фоизи) 60 ёш ва ундан катталардир.\n«Ижтимоий таркибига кўра, 315 нафар (18,3 фоиз) бемор корхона, ташкилот, муассаса ходимлари, 630 нафари (36,7 фоизи) уй бекалари, 48 нафари (2,9 фоизи) тиббиёт ходимлари, 57 нафари (3,3 фоизи) олийгоҳ талабалари, 181 нафари (10,5 фоизи) мактаб ўқувчилари, 76 нафари (4,4 фоизи) уюшмаган болалар, 14 нафари (0,8 фоизи) уюшган болалар, 7 нафари (0,4 фоизи) мурувват уйи тарбияланувчилари, 2 нафари (0,1 фоизи) чет эл фуқаролари, 49 нафари (3,0 фоизи) ўқитувчилар ва 338 нафари (20,0 фоизи) бошқа гуруҳдаги аҳолидир», дейилади хатда.\nТошкент шаҳри бўйича 77та умумтаълим мактабларининг 150 нафар ўқувчисида, бундан ташқари 24та мактабнинг 31 нафар ўқитувчисида, 13та мактабгача таълим муассасаларининг 15 нафар тарбияланувчисида ва 8та МТМларда 8 нафар тарбиячида, 9та олийгоҳнинг 25 нафар талабасида ва 5та олийгоҳнинг 7 нафар ўқитувчисида, 6та лицейнинг 7 нафар ўқувчиси ва 4та лицейнинг 4 нафар устоз-ўқитувчиларида коронавирус инфекцияси аниқланган.\nХатда пойтахтдаги қайси мактабларда коронавирусга чалинган ўқувчилар қайд этилгани ҳақида маълумот келтирилган:\n86-мактаб: 16 ўқувчи ва 6 ўқитувчи;\n235-мактаб: 14 ўқувчи ва 3 ўқитувчи;\n220-мактаб: 5 ўқувчи;\n43-мактаб: 4 ўқувчи;\n302-мактаб: 3 ўқувчи;\n97-мактаб: 3 ўқувчи;\n51-мактаб: 3 ўқувчи;\n258-мактаб: 3 ўқувчи.\n112-мактаб: 6 ўқувчи;\n222-мактаб: 2 ўқувчи;\n308-мактаб: 2 ўқувчи.\n103-мактаб: 4 ўқувчи;\n280-мактаб: 2 ўқувчи;\n114-мактаб: 2 ўқувчи.\n300-мактаб: 4 ўқувчи;\n47-мактаб: 2 ўқувчи;\n268-мактаб: 2 ўқувчи.\n282-мактаб: 4 ўқувчи;\n307-мактаб: 2 ўқувчи;\n236-мактаб: 3 ўқувчи;\n44-мактаб: 3 ўқувчи;\n296-мактаб: 2 ўқувчи;\n316-мактаб: 3 ўқувчи.\n144-мактаб: 2 ўқувчи.\n28-мактаб: 2 ўқувчи.\nЯна ўнлаб мактабларда биттадан зарарланиш ҳолатлари аниқланган (9 март ҳолатига кўра).\n«Олиб борилаётган эпидемиологик суриштирувларга асосан, коронавирус инфекцияси билан касалланаётган болалар асосан касалликни оиласида оила аъзолари билан мулоқот натижасида юқтирмоқда», дейилади хатда.\nШунингдек, Юнусобод туманининг шаҳар болалар уйида 2021 йилнинг 10 март куни 1 нафар тарбиячида инфекция аниқланган. 11 март куни болалар уйининг 42 тарбиячиси ва 63 нафар тарбиячидан тест олингач, 13 март куни 2 нафар тарбиячи ва 1 нафар шифокорда вирус қайд этилган.\nОлмазор тумани ҳудудидаги талабалар шаҳарчасининг 2-сонли ётоқхонасида (ётоқхонада 380 нафар талаба яшайди) 3 талабанинг тана ҳарорати кўтарилиб, томоқ оғриғи ва ҳолсизлик белгилари кузатилгач, 11 март куни Миллий университетнинг физика факультети талабаларидан намуналар олинган. 13 март куни факультетнинг 4 нафар талабасида касаллик аниқланган. 13 март куни улар билан мулоқот қилган 80 кишидан ҳам намуналар олинган, натижалар ҳали маълум эмас.\nБундан олдинроқ Тошкент шаҳрида коронавирус аниқланаётган мактаблар карантинга ёпилиши маълум қилинганди. Шунингдек, бошқа мактабларда ҳам таътил эртароқ бошланиши кутилмоқда.


11:10 / 04.09.2015\nМиллий таомларга муҳаббати кучли бўлганлар ва таомларнинг аслини емоқчи бўлганлар учун яна бир яхши янгилик. Пойтахтимиздаги “Қоратош” кўчасида “Райҳон” номли миллий таомлар кафеси очилди. Истиқлолимизнинг 24 йиллик тўйига тўёна бўлган “Райҳон” кафесида қўли ширин ошпазлар томонидан мазали миллий таомлар тайёрланмоқда.\nНоми ва услубидан миллий руҳ уфуриб турган ушбу маскан дўстлар, ҳамкасблар ва оила билан бориладиган севимли масканлар қаторидан жой олиши шубҳасиз. Чунки, кафе маъмурияти таомлардан тортиб, бино интерьери ҳамда хизмат кўрсатишда ҳам ўзига хосликка алоҳида урғу беришмоқда. Умумий овқатланиш жойидан тортиб, алоҳида кабинетлар мижозлар хизматида. Энг муҳими нарх - наво ҳамёнбоп. “Мақсадимиз—асл миллий таомлар, юқори даражадаги хизмат орқали харидорлар муҳаббатини қозониш”, дейди “Райҳон” маъмурияти.


23 январ 2022, Тошкент вақти: 05:39\nФарғонадаги Марказий универсал магазинга доир Озодлик февралда хабар қилган хўжалик иши қайта кўриладиган бўлди.\nБош прокуратуранинг Олий хўжалик суди раёсатига киритган протестида бу иш бўйича аввал қабул қилинган учта суд қарорини бекор қилиб, ишни қайта кўриш учун биринчи инстанция судига юбориш сўралди.\n54 яшар тадбиркор Ҳамидилло Топволдиев 10 млрд. сўмлик мулки – Фарғона шаҳридаги Марказий универсал магазин биносидан ажралиб қолганидан, унинг кўргиликлари ортида вилоят ҳокими турганидан Озодликка арз қилган эди.\nБош прокуратуранинг Олий хўжалик суди (ҳозирда Олий суд) раёсатига протести 2017 йилнинг 20 апрелида имзолангани Озодликка бугун маълум бўлди.\nПротестда Олий хўжалик судидан Фарғонадаги Марказий универсал магазин бўйича, биринчи инстанция судининг 2015 йил, 3 мартидаги, апелляция инстанцияси судининг 2016 йил, 9 мартдаги ҳамда кассация инстанция судининг 2016 йил, 4 майдаги қарорларини бекор қилиш сўралган.\nМарказий универсал магазин билан боғлиқ ишнинг фабуласи,мулкнинг эгаси – Ҳамидилло Топволдиевнинг айтишича, будир:\nТопволдиев ЦУМни реконструкциялаш учун банкдан 3 млрд 750 млн сўмлик кредит олган ва эвазига ЦУМ биносини гаровга қўйган. Кредитни олгач, 5 млрд. сўмлик иш бажарган. Яъни кредитдан ташқари ўз маблағини ҳам сарфлаб, қурилиш-монтаж ишларини амалга оширган. Сўнг кредитни қайтариш билан боғлиқ мураккабликлар пайдо бўлган. Иш судга ошган. Дастлабки суд Топволдиевнинг сарф-ҳаражатларини ҳисобга олмасдан, кредит бериш учун белгиланган баҳони бошланғич баҳо деб олиб, ЦУМни соттириб юборган. Натижада умумий баҳоси 10 млрд. сўм бўлган ЦУМ 4 млрд. сўмга сотилиб кетган.\nИшнинг тафсилотларига тўхталмаймиз.\nПрокуратура бу ишга нега эътибор берди?\nҲамидилло Топволдиев Озодликка февралда мурожаат қиларкан, вилоят марказидаги Марказий универсал магазин биносидан ажралиб қолганидан арз қилган ва “мулкимдан ажралиб қолишим ортида вилоят ҳокими ва унинг укаси турибди”, деб иддао қилган эди.\nОзодлик материали эълон қилинганидан кўп ўтмай, мартда Фарғона вилоятига Ўзбекистон Президенти девони таркибида янги ташкил қилинган "Жисмоний ва юридик шахсларнинг мурожаатлари билан ишлаш устидан назорат ўрнатиш ва уни мувофиқлаштириш хизмати" раҳбари Турсунхон Худойберганов боради ва Ҳамидилло Топволдиев унинг қабулида бўлади.\n- Турсунхон Худойберганов мени ўзи билан бирга келган Бош прокурор ўринбосарига рўпара қилди. Мен унга ҳамма ишни тушунтириб айтдим. Вилоят ҳокими рейдерлик усули билан мулкимизни босиб олганини, суд ишларига аралалашганини айтиб бердим, деди тадбиркор.\nЎша учрашувдан сўнг Бош прокуратура бир ойнинг атрофидаги вақт ичида Топволдиевнинг мулки билан боғлиқ ишни ўрганиб чиқди ва 20 апрелда Олий хўжалик судига протест киритди.\nМарказий универсал магазин билан боғлиқ янги судлов қачон ўтиши ҳозирча маълум эмас.\nҲамидилло Топволдиев адолат қарор топишига умид қилмоқда.\n- Агар орага пора аралашмаса, Бош прокуратура ўз протестида деталларигача кўрсатиб берган камчиликларни суд инобатга олади ва адолат қарор топади, деди Ҳамидилло Топволдиев.\nФарғона вилоят ҳокими ёки унинг вакилининг Топволдиевнинг иши юзасидан ҳар қандай кўринишдаги изоҳини эшитишга ва тингловчига етказишга тайёрмиз.\nТадбиркорнинг иши билан Озодликнинг бу ҳақдаги материали февралда эълон қилинганидан сўнг фарғоналик инсон ҳуқуқлари ҳимоячиси Абдусалом Эргашев ҳам шуғуллангани маълум бўлди.\nЯнги суд ишининг перспективаси тўғрисида фикр билдираркан, Эргашев бундай деди:\n- Масаланинг бир нозик жиҳати бор. Топволдиевнинг иши бўйича протест билдирилган қарорларни чиқарган Олий хўжалик судининг собиқ раиси шу кунда Олий суд раиси бўлиб ўтирибди. Лекин бу соҳада ислоҳотлар кетаяпти. Президент айтаётган гаплар чиндан ҳам амалга ошадиган бўлса, Топволдиев ишни ютиб чиқиши мумкин, деди Абдусалом Эргашев.\nЎзбекистон Президенти Шавкат Мирзиёев яқинда Андижон вилоятига қилган сафари давомида қилган маърузасида ҳуқуқ-тартибот идоралари, жумладан прокурорлар янги иш ўринлари яратиб, аҳоли турмуш фаровонлигини ошираётган тадбиркорларнинг ҳурмат-иззатини жойига қўйиши, уларга “сиз” деб мурожаат қилиши лозимлигини таъкидлаган эди.


БМТ кузатувчилари гуруҳи аъзоси полковник Аҳмад Ҳоммич.\nБМТ ва Араб давлатлари лигаси махсус вакил Кофи Аннан ишлаб чиққан режанинг бир қисми ўлароқ, Сурияда ўт очишни тўхтатиш тўғрисидаги келишув расман 12 апрел куни кучга кирган эди.\nМазкур келишувга риоя қилинишини кузатиш учун БМТ кузатувчиларининг олти нафари Сурияга етиб келди.\nБироқ воқеалар ривожи келишувнинг қанчалик мўрт эканлигини кўрсатмоқда.\nБМТ кузатувчилари гуруҳи раҳбари полковник Аҳмад Ҳоммич душанба куни баёнот берар экан, сафар арафасида анча некбин бўлганини айтди.\n- Биз ўз ишимизни, олдимизга қўйганимиз мақсадни имкони борича тезроқ амалга оширишни кўзлаб, ташкил қилмоқчимиз, деди Аҳмад Ҳиммич.\nБироқ Сурияда амалга оширилаётган зўравонликлар яхшиликдан дарак бермаяпти. Сурия мухолифати якшанба куни Ҳомс шаҳри маҳаллалари ҳукумат кучлари тарафидан миномёт ва оғир қуроллардан ўққа тутганини иддао қилди.\nҲуқуқ ҳимоячилари тарқатган видеода Ҳомс шаҳрининг Ҳалдия маҳалласи тутун ичида қолгани, портлатилган уй тасвири бор. Портлашлар, ўқлар овозини эшитиш мумкин.\nДушанба куни эса Суриянинг Туркияга чегарадош Идлиб вилоятида ҳукумат ҳарбийлари билан қуролли мухолифат ўртасида қақшатқич тўқнашувлар бўлиб ўтди.\nҲомс шаҳрининг замбараклардан ўққа тутилиши ҳамда қуролли тўқнашувлар 13 ойдан буён давом этаётган зўравонликларни тўхтатиш режасига Башар Асаднинг содиқ тура олишига шубҳа уйғотмоқда.\nБМТ, Араб давлатлари лигаси ва махсус вакил Кофи Аннанлар томонидан ишлаб чиқилган режанинг бир қисми ўлароқ ўт очишни тўхтатиш тўғрисидаги келишув расман 12 апрел куни кучга кирган эди. Аннан режасига кўра, ҳукумат ва унга мухолиф кучлар ўзаро қуролли қаршиликни тўхтатиб, ўз кучларини шаҳар марказларидан олиб чиқиш назарда тутилган эди.\nСуриянинг сиёсий иттифоқчилари Россия ва Хитой ҳам қўллаб-қувватлаган мазкур режа илк халқаро ташаббус бўлиб, унда Суриянинг сиёсий келажаги устида режим ва мухолифат ўртасида сўзлашувлар ўтказиш ҳам назарда тутилгандир.\nБашар Асад Москванинг босими остида бўлсада, ўт очишни тўхтатиш тўғрисидаги келишувни қабул қилди. Бироқ на мухолифатга қарши қуролли ҳужумларини тўхтатди, на аҳоли зич яшайдиган ҳудудлардан ҳарбийларни олиб чиқди.\nАйни пайтда мухолифат жангчилари ҳам ҳукумат кучларига қарши бир қатор ҳужумларни амалга ошириш билан ўт очишни тўхтатиш тўғрисидаги келишувни бузди.\nБаъзи ҳисоб-китобларга кўра, келишув расман кучга кирган пайшанбадан бери 40 дан зиёд киши ҳалок бўлган.\nБМТ ҳисоб-китобича, Башар асаднинг авторитар бошқарувига қарши норозиликлар бошланган 2011 йилнинг мартидан буён 9 мингдан ортиқ киши ўлдирилган.\nБМТ Бош котиби Бан Ги Мун Хомс шаҳридаги зўравонликлар узоқ давом этаётганидан ташвиш билдирди ва ўт очишни тўхтатиш тўғрисидаги келишув ўз кучида қолиш-қолмаслигига бутун дунё иштибоҳ билан қараб турибди, деди.\nДушанба куни Брюсселда қилган чиқиши чоғида Бош котиб томонларни ўт очишни тўхтатиш тўғрисидаги келишувга содиқ қолишга ҳамда Башар Асад режимини БМТ кузатувчиларнинг мамлакат бўйлаб тўсиқсиз юра олишига имкон беришга чақирди.\n- Мамлакат бўйлаб ҳаракатланиш эркинлиги таъминланишини кафолатлаш Сурия ҳукуматининг мажбуриятидир. Кузатувчилар зўравонлик тўхтаганини ўз кўзлари билан кўриб ишонч ҳосил қилишлари учун уларнинг исталган жойга боришларига изн берилиши лозим, деди БМТ Бош котиби.\nБМТнинг Сурияга етиб борган 6 кузатувчиси халқаро ҳамжамият кузатувчилар командасининг дастлабки гуруҳидир. Уларга ҳукумат ва мухолифат вакиллари билан учрашувлар ўтказиб, ўт очишни тўхтатиш тўғрисидаги келишувнинг амалга ошишини таъминлаш вазифаси юклатилган.\nКузатувчиларнинг дастлабки командаси 30 кишидан иборат бўлади ва гуруҳ жорий ҳафта охиригача Сурияга тўла етиб боради.\nБМТ Сурияни кузатувчиларнинг 250 кишилик катта гуруҳини қабул қилишга чақирди. Бироқ бу масала БМТ ва Сурия ҳукумати ўртасида келаси ҳафтада бўлиб ўтадиган сўзлашувлар натижаларига боғлиқ.


Неаполда ярим асрдан кўпроқ давр ичида илк бор қор ёғди » Ўзбекистон янгиликлари – Zamin.uz\n, 01 2021, 20:25\n27 фев, 19:08 3 196 Дунё\nАпеннин яриморолида Сибир циклони олиб келган совуқ ҳаво сақланиб қолмоқда. Италиянинг Неаполь шаҳрида 27 февралга ўтар кечаси 1956 йилдан бери илк бор қор ёғди. Қор оқибатида маҳаллий аэропорт Каподикино ва барча мактаблар ёпилган. Бу ҳақда «Rai News 24»га таяниб Кун.уз хабар бермоқда.\nТуркманистоннинг Туркманобод шаҳрида халқаро аэропорт очилди 27 фев, 09:56\nЖазирама ёзда Қозоғистонда қор ёғди 12 июл, 22:14\nБуни қаранг, Боливияда қалин қор ёғди! 01 июн, 21:44\nЕвропага қиш ҳар йилгидан кўра анча эрта келди 10 ноя, 21:03\nМИБ: Масъулиятсиз оталарга чора кўрилди 01 мар, 19:23 68\nЛеннокс Льюис Майк Тайсон билан жанг қилиш учун рингга қайтишини айтди 01 мар, 18:28 167\nЎзбекистоннинг икки шаҳридан Туркияга янги мунтазам авиақатновлар йўлга қўйилади 01 мар, 18:00 219\nШомуродовнинг собиқ мураббийи жамоасини ўзгартириши мумкин 01 мар, 17:35 320\n“Женоа” мағлубиятида энг паст баҳо олган Шомуродов айбдорми? 01 мар, 17:00 719\n1 мартдан тадбиркорлар йўлларга камера ва радарлар ўрнатиш ҳуқуқига эга бўлади 01 мар, 14:50 269\nИроқда ақл бовар қилмас мудҳиш жиноят авж олмоқда. Асосий сабаблар маълум... 01 мар, 14:14 1 471


Қозоғистоннинг Ақтобе шаҳрида экологик аҳвол ҳақида қайғуришмоқда\nҚозоғистонинг Ақтобе вилояти ҳокими Бердибек Сапарбаев корхоналарга нисбатан экологик талабни кескинлаштириш талаби билан чиқди. Ҳукумат расмийларининг фикрича, бу йил Ақтобеда ўнлаб ўрта ва йирик корхоналарнинг фаолияти туфайли атмосферага 93,7 минг тонна заҳарли чиқиндилар чиқарилган.\nҲокимнинг айтишича, экология учун маъсул бўлган департаментлар сўнги бир неча йил давомида корхоналарга нисбатан жиддий чоралар кўрмаган, фақат 20-30 минг тенгелик жарималар билан чекланиб қолишган.\n— Агарда назорат қилувчи идоралар ҳаракати самарали бўлганда-ми, у ҳолда Ақтобени қўллансаа ҳидлар қуршаб олмаган, одамлар норози бўлмаган бўларди. Бу жуда хам долзарб муаммодир, — деди Сапарбаев ҳокимиятда бўлиб ўтган учрашувда. — Сўнгги вақтларда экологияни яхшилаш йўлида бир қатор чоралар кўрилмоқда, аммо натижалар йўқ.\nВилоят экология департаменти раҳбари Жақсиғали Иманқуловнинг айтишича, ақтобаликлар карбонат ангидрид гази, чекланмаган чанг, азот оксиди, олтингугурт диоксиди ва бошқа чиқиндилардан зарарланган ҳаводан нафас олмоқда. Шаҳарнинг қўлланса ҳидларга тўлиб кетгани ҳавода водород сульфиди кўплиги билан изоҳланмоқда.


Пентагон: АҚШ ўзини КХДР томонидан бўладиган ракета ҳужумидан ҳимоя қилишга тайёр - Дунё - PressNews.uz\nБош Саҳифа / Дунё / Пентагон: АҚШ ўзини КХДР томонидан бўладиган ракета ҳужумидан ҳимоя қилишга тайёр\nПентагон: АҚШ ўзини КХДР томонидан бўладиган ракета ҳужумидан ҳимоя қилишга тайёр\nҚўшилди: 04 январ 2017 14:00\nАҚШ ўзини КХДР томонидан бўладиган ракета ҳужумидан ҳимоя қилиш учун воситаларга эга. Бу ҳақда журналистлар учун бирифингда АҚШ мудофаа вазирлиги матбуот котиби Питер Кук маълум қилди, деб ёзади «ТАСС».\n«Бизда минтақа учун ракетага қарши мудофаа воситаси — ‘соябон’ бор, у Қўшма Штатларни ҳимоя қилиш имконини беришига ишонамиз», — деди Кук. У АҚШ Осиё-Тинч океани минтақасига мудофаа воситаларини жойлаштириб, у ердаги иттифоқдошлари билан бирга ишлашда давом этишини таъкидлади.\nКХДР етакчиси Ким Чен Ин ўзининг Янги йил мурожаатида мамлакатда яратилаётган қитъалараро баллистик ракета «ишлаб чиқишнинг сўнгги босқичида тургани» ва «агар АҚШ тажовузкор сиёсатини бас қилмаса, КХДР ўз ҳарбий саоҳиятини мустаҳкамлаши»ни эълон қилган эди. Ўз нутқида Ким Чен Ин КХДРни «Шарқнинг ядровий давлати» деб атади.


Ўзбекистон ва Қирғизистон барча баҳсли чегара ҳудудлар бўйича келишиб олди - Bugun.uz\nЎзбекистон ва Қирғизистон барча баҳсли чегара ҳудудлар бўйича келишиб олди\n17:44 | 26-03-2021\nҚирғизистон ҳукумати делегациясининг раҳбари Қамчибек Ташиев 26 март куни Тошкентда бўлиб ўтган Ўзбекистон ва Қирғизистон делегациялари ўртасидаги учрашув натижаларини маълум қилди. Бу ҳақда «АКИpress» ахборот агентлиги хабар берди.\nМиллий хавфсизлик давлат қўмитаси раиси Қамчибек Ташиевнинг айтишича, қирғиз-ўзбек чегараларида энди баҳсли ҳудудлар бўлмайди. Чегара масалаларини ҳал қилишда томонларнинг ҳеч бири «ютмаган ва ютқазмаган».\nМаълум қилинишича, томонлар лойиҳа чизиғининг Кампир-Обод (Андижон) сув омбори ҳудудида 900 горизонтал остидан 312-рақамли чегара нуқтасидан 312/3-рақамли чегара нуқтасигача ўтиши тўғрисида келишиб олган.\nКелишув натижаларига кўра, қуйидаги шартлар бажарилса, тўғон Ўзбекистон ҳудудида қолиши белгиланган:\nҚайд этилишича, демаркация жараёнида Ўзбекистон Андижон вилоятининг Ўш вилояти Узген тумани ва Жалол-Обод вилоятининг Сўзак туманлари билан чегарадош ҳудуддаги 304- ва 312-рақамли чегара нуқталари оралиғидаги 1000 гектар ерни товон сифатида Қирғизистонга топширади. Шу муносабат билан томонлар Ўзбекистон ва Қирғизистон сув хўжалиги ташкилотларига Кампир-Обод сув омборининг сув ресурсларидан биргаликда фойдаланиш ва бошқариш бўйича ҳукуматлараро келишув лойиҳасини ишлаб чиқиш топшириғини берган.\nШунингдек, томонлар Шаҳрихонсой каналининг ҳудудларини (чап томони), 312 ва 312/3 чегара нуқталари ҳудудидаги Андижон сув омбори тўғонини, каналдан тўғон ўртасигача, Ўзбекистонга 50 гектар ерни қолдириб, хатловдан ўтказишга келишиб олган.\nЎзбекистон томони демаркация жараёни давомида Андижон вилояти ва Ўш вилояти Узген тумани билан чегарадош ҳудудда 304- ва 312-рақамли чегара нуқталари орасидаги 50 гектар ерни Қирғизистонга товон сифатида топшириши белгиланган. Ўрта-Тўқай (Косонсой) сув омбори қурилиши учун ажратилган ерларнинг товони сифатида Кўк-Серек (Қорақўрғон) ҳудуди хатловдан ўтказилиши, бунда 23- ва 24-рақамли чегара нуқталари орасидаги 105 гектар ер Қирғизистон ҳудудида қолиши айтилган.\nЮқоридагилардан ташқари, икки мамлакат қуйидаги ҳудудларни ҳам хатловдан ўтказишга келишган:\nБаястан ҳудуди, 81 ва 82-рақамли чегара нуқталари орасидаги 212 гектар ер Қирғизистон ҳудудида қолади;\nСавай ҳудуди, 312/4 ва 312/6-рақамли чегара нуқталари орасидаги 100 гектар ер Қирғизистон ҳудудида қолади;\nУнкар-Тоо ҳудуди, 113 ва 114-рақамли чегара нуқталари орасидаги 35 гектар ер Қирғизистон ҳудудида қолади;\nДемаркация вақтида Белес ҳудуди қайта хатловдан ўтказилади, 25 ва 27-рақамли чегара нуқталари орасидаги 25 гектар ер Қирғизистон ҳудудида қолади;\nҚўшма дала тадқиқотларидан сўнг Гавасой ҳудуди хатловдан ўтказилади, бунда Кампир-Обод каналининг қурилмаган чап соҳили эвазига Қирғизистонга 8000 гектар ер қолдирилади.\nАввалроқ Ўзбекистон Ункар-Тоони беришга, Қирғизистон эса Сўх йўлини очишга келишиб олгани маълум қилинганди. Шунингдек, Ўзбекистон Қирғизистонга қайтариб бериш шарти билан электр энергияси етказиб бериши хабар берилган.


19 кишини ўлдирган шахс ўлим жазосига маҳкум этилди\n12:44 / 28.07.2017\nХитойнинг Юньнань вилоятидаги Цюйцзин шаҳар округи ўрта поғонадаги халқ суди жума куни 2016 йилнинг сентябрида 19 кишини ўлдирган шахсни ўлим жазосига маҳкум этди. Бу ҳақда Хитой Марказий телевидениеси хабар берган.\nҲуқуқни муҳофаза қилиш идоралари маълумотига кўра, 28 сентябрь куни 28 ёшли Ян Цинпэй Хуэйцзэ уездидаги қишлоқда яшовчи ота-онасининг олдига келиб, улардан пул сўраган. Шу сабабдан можаро келиб чиққан, ҳамда Ян отаси ва онасини ўлдирган. Кейин у жинояти ошкор бўлишидан қўрққан. Ўшанда у 17 нафар қўшнисини ўлдириш ҳақида қарор қабул қилган.\nЖиноят икки куннинг ичида фош этилган, жиноятчи Куньмин шаҳрида ҳибсга олинган, шундан сўнг у ўз айбини тан олди.\nТаъкидланишича, Ян Цинпэй апелляция бериш ниятида эмас.


MEVALAR VA DORIVOR O`SIMLIKLAR. ( 152264 marta o'qilgan) Chop etish\nHadija 19 Oktyabr 2010, 16:53:45\nNahotki shunchalik foydali narsa iste'mol qilsam?!\nYaxmat Habib aka ma'lumotlar u-n, manba tib.uz masmi?\nHabib 19 Oktyabr 2010, 17:04:36\nIqtibos: Hadija 19 Oktyabr 2010, 16:53:45\nXa, esimdan chiqibdi yozish, rahmat eslatganingiz uchun.\nHabib 19 Oktyabr 2010, 17:17:35\nБАААА: ЕГУЛИК ВА ДОА И\nБананнинг ватани Жанубий Ҳиндистон ҳисобланади.\nБананлар қандай ссади? Болалигимиздан банан пальма дарахтидан олинади деган тасаввурдамиз. Лекин сняиклопедисда банан ҳақида шундай маълумотлар бор: «банан — ксп йиллик ссимликнинг мевасидир...» Шунинг учун ҳам бананни мева дейиш тсғрироқ бслади. Банан меваси гуллаганидан кейин тахминан 3 ойларда пишиб етилади. Ҳар бир гулдан 200-300 тагача банан меваси етилади. Аввал банан мевасининг шакли тсппа-тсғри бслади. Кейин банан мевалари қуёшга интилиб бориши натижасида срим ой шаклига киради.\nАнди бананни қандай териб олиш ҳақида икки оғиз гап. Банан меваси йириклаша бошлаши билан унга турли ҳашаротлардан сақлаш учун полистилен халтачалар киритиб чиқиш лозим. Банан то меъёрига етгунча пиширилмайди, уни бошқа мамлакатларга олиб бориш учун сал хомлигича узилади. Бананлар териб олингандан кейин улар узоқ вақт сақланиши учун дизенфекяис қилинади ва махсус идишларда, кемаларда бошқа мамлакатларга жснатилади.\nБанан билан боғлиқ бир қанча тахминлар мавжуд. Амишки, бананни териш жуда хавфли. Унинг баргларида заҳарли сргимчаклар бор смиш. Бу нотсғри. Лекин ҳақиқатан ҳам банан барглари орасида улардан-да хавфлироқ ҳашаротлар сшайди. Бу ҳашаротнинг номи дайди сргимчак бслиб, агар сша сргамчаклар инсонни чақса, бу заҳарланиш билан тенг бслади.\nБанан севиб истеъмол қилинади. Таркибида калий моддаси ксп бслганлиги учун банан фойдали. Кимки уйқусизликдан ёки томирлар тортишишидан қийналса, уйқу олдидан бир дона банан ейиши тавсис стилади.\nHabib 19 Oktyabr 2010, 17:20:14\nШолғом Марказий Осиё халқларининг снг севимли сабзавотларидан биридир. Шолғом сзида киши саломатлигига тиргак бслувчи нуқра слементлар, қатрон, жуда ксп миқдорда витамин С ва сзига хос ҳид уфуриб турувчи гликозид сақлайди.\nШолғом пиширилганда шифобахшлиги ортади. Чунки пишириш жараёнида ундаги гликозид хантал мойига айланади. Шунда у иштаҳани схшилаб, асаб толаларини уйғотади.\nШолғомдан спка, нафас йсли касалликларида, ҳарорат хуруж қилган пайтларда, юрак бетоқатланганида қслланилади. Балғам ксчирувчи, назла ҳайдовчи сифатида халқимиз ундан қайнатма шсрва қилиб ичадилар. Дамланган шолғом сса меъда-ичак йсли фаолистини уйғунлаштиради.\nHabib 19 Oktyabr 2010, 17:23:38\nГуручни нима учун севиб истеъмол қиламиз? Чунки уни ҳар қанча есак ҳам меъдага тегмайди. Ўзбекнинг мард йигитлари наҳорга тсй ошига чиқади, кексалари тушликка аччиққина мастава ёки мошхсрда ичмагунича кснгли жойига тушмайди, кичкинтойлар сса байрамларда гуруч қандни маза қилиб ейишади. Гуручнинг шифобахш хусусистлари ҳам талайгина. Уларни билишни истасангиз, китобчамизнинг бугунги сони билан танишиб чиқинг.\nГуруч - витаминлар манбаи\nУнинг таркибидаги фойдали моддаларни санаб стсак Менделеевнинг жадвалини нақ сзини такрорлаган бсламиз. Гуруч айниқса калий моддасига бой. Калий организмга овқат билан бирга тушган тузнинг зарарли таъсирини камайтиради, юрак, қон-томирлар ишини схшилайди, магний билан бирга асаб тизимини тинчлантиради. Бундан ташқари, «иккинчи нон» таркибида сускларнинг мустаҳкамлигини таъминловчи кальяий, фосфор, қон ҳосил қилишда срни беқиёс бслган темир моддаси, асаб тизими учун муҳим бслган руҳ йод, мис, селен, ҳамда марганея моддалари мавжуд.\nУнинг таркибида А, С, Е, А А , В гуруҳ (В1, В2, В6 витаминлари бисёр. Маълумки, В гуруҳга мансуб дармон-дорилар асаб тизимини мустаҳкамлайди, соч, тери, тирноқларнинг соғломлигига жавобгар саналади. Айнан шу витаминлар овқатнинг ҳазм бслиш жараёнида қатнашиб, организмни зарурий қувват билан таъминлайди.\nҚолаверса, гуручда, организм учун зарур бслган 8 хилдаги аминокислоталар мужассам. Улар танамизда снги ҳужайраларнинг ҳосил бслишини таъминлайди. Гуруч уруғининг 7-8 фоизи оқсилдан иборат. Бошқа бошоқли ссимликлардан фарқли равишда, гуруч таркибида глютен моддаси йсқ. Глютен - баъзи инсонларда аллергик таъсир келтириб чиқариши аниқланган. Гуруч таркибидаги леяитин моддаси бош мис фаолистини кучайтиради, хотирани мустаҳкамлайди, олигосахарид моддаси сса ичаклар ишини схшилайди, гаммааминокислотаси сса қон босимини туширади.\nГуруч саратонга қарши\nГуруч донлари крахмал моддасига бой бслиб, боғловчи хусусистга сга Шунга ксра, Уни ошқозон-ичак хасталикларига чалин ган беморлар хотир жам истеъмол қилишлари гастрит, ошқозон-ичак ва сн икки бармоқ срасидан азист чекадиган беморлар учун кони шифо. Гуруч қайнатмаси диарес (ичкетар), дизентерис (ичбуруғ) касалликларида схши ёрдам беради. Гуруч кепагини қайнатиб ичиш ичак саратонининг олдини олади.\nHabib 19 Oktyabr 2010, 17:25:37\nАспирин ичмай малина енг.\nМалина хушбсй, мазали ва шифобахш ссимлик! Лекин ҳамма ҳам унинг шифобахш хусусистидан тслиқ бохабар смас. Келинг, ушбу реза мева билан сқиндан танишамиз.\nМалина — раъно гулдошлар оиласига мансуб, бсйи 80-120 см.га етадиган срим бута. Май-июн ҳамда сентсбр-октсбр ойларида пишади. Дори препаратлари турли шамоллаш касалликларида терлатувчи восита сифатида қслланилади. Меваси шарбатидан фармаяис амалиётида суюқ дорилар таъмини схшилаш учун фойдаланилади.\nХалқ табобатида қуритилмаган ва қуритилган мева дамламаси иштаҳа очувчи, овқат ҳазм қилишни схшиловчи, терлатувчи, қон тсхтатувчи (меъдадан, ичак, бачадондан), спка шамоллаганда балғам ксчирувчи, иситма кстарилганда ҳароратни пасайтирувчи дори сифатида ишлатилади. Шунингдек, у юқори нафас йсллари сллиғланганда иситма тушириш, иштаҳа очиш ва овқат ҳазм бслишини схшилаш учун ҳамда атеросклероз (қон томирларининг қаттиқлашиши) ва қон босими кстарилишини даволаш учун ишлатилади.\nМалина пешоб ҳайдаш ва терлатиш хусусистига сга. Аатижада биологик суюқлик орқали организмдан барча зарарли моддалар ҳам чиқиб кетади. Шунинг учун ҳам шамоллаганда малина мураббоси аралаштирилган чой ичиб турсангиз, тез тузаласиз.\nМалинада қон қуюлишини меъёрлаштирувчи, майда қон томирчаларини мустаҳкамлаш хусусистига сга моддалар бор.\nЯқинда олимлар малина барги ва меваси таркибида шифобахш бетаситостерин моддаси борлигини аниқлашди. У қон томир деворларида холестерин тспланишига йсл қсймайди. Таркибида ушбу модданинг ксплиги бсйича малина чакандадан сснг иккинчи сринда туради.\nАнгина ва шамоллаганда малина гулларидан тайёрланган дамлама ёрдам беради. 20 г малина гулига 1 стакан қайноқ сув қуйиб, срим соат дам едиринг. Совугач, сузиб олинг. Кунига 3-4 маҳал 1 ош қошиқдан ичилади.\nТерлатиш учун қуритилган малина меваси дамламаси фойдали. 2 ош қошиқ мевага 1 стакан қайноқ сув қуйиб, 20 дақиқа дам едиринг. Совугач, сузиб олинг. Кунига бир маҳал 2 стакандан иссиқ ҳолида ичилади.\nHabib 19 Oktyabr 2010, 17:27:08\nГилос меваси таркибида 19,2 фоиз қанд, 1,3 фоиз органик кислоталар, пектин, витаминлардан В,, В2, А А , С, каротин, шунингдек, калий, магний, фосфор, темир тузлари бор. Уруғида 30 фоизгача мой, 1 фоиз сфир мойи мавжуд. Бундан ташқари, микрослементлардан йод, фтор, хром, кремний, никель, кобальт, рух, мис, қсрғошин бор.\nГилос - раъногулдошларга мансуб, данакли мевали ссимлик. Дарахтнинг бсйи 15-20 метргача етиши мумкин. Барглари оддий, тухумсимон. Гуллари оқ, пушти рангда. Март ойининг охири, апрелда гуллайди. Меваси навига қараб май-июнда пишади. Гилоснинг дунё бсйича 300 дан ортиқ навлари ссади. Арта пишар гилос май ойида етилади. Гилоснинг тсқ қизил ва сариқ навлари бор. Гилос Ўзбекистоннинг барча ҳудудларида сстирилади.\nИлмий тиббиётда гилоснинг меваси, шарбати ва дамламаси камқонлик, сариқ касаллиги ва бошқа хасталикларда қслланилиши айтилган.\nГилос қувват бағишловчи неъмат сифатида тавсис стилади. Гулидан бод касаллигини даволашда фойдаланилади. Гилос қайнатмаси ёки компоти иситма туширувчи, шамоллашда қувват бағишловчи восита сифатида ичилади. Гилоснинг ёпишқоқ рутубати борлиги учун меъдадан дарҳол тушиб кетади, ҳалқум ва спка дағалликларига даво бслади. Табибларнинг таъкидлашича, агар овқатдан кейин ейилса, бадҳазмлик келтиради ва меъдани заифлаштиради. Шунингдек, овқатнинг устига ейилса, меъдада қайси модда ксп бслса, улар ҳам сшанинг мизожига мойиллашади. Бундай ҳоллар юз берган пайтда иссиқ мизожли таомларни ҳазм қиладиган нарсалардан ейиш керак. Бундан ташқари, гилос ичну келтиради, қоринни юмшоқ қилади, айни пайтда жинсий қувват бағишлайди. Агар қуритилгани ейилса, ични қотиради.\nГилоснинг таркибида қанд ксп бслгани учун жуда ширин. Шу боис, семизлик ва қандли диабетга чалинганлар истеъмол қилмагани маъқул. Шунга қарамай, гилос гсшт ва ёғли маҳсулотларни енгил ҳазм қилишга ёрдам беради.\nHabib 19 Oktyabr 2010, 17:30:04\nДслана мевалари қизил, сариқ ва қора рангли бслади. Барглари, гуллари ва мевалари шифобахш. Бир ҳовучи истеъмол стилса, киши кун бсйи ташналик ва очлик ҳиссини сезмайди, кайфисти кстарилади, бардам бслади. Халқимиз дсланани олмага схшагани учун "œчсл олмаси" деб аташади.\nДслана таркибида 20% қанд, 8% ёғ, флавоноидлар (гиперозид, кверяетин, витексин), фитостеринлар, холин, аяетилхолин, ошловчи моддалар, каротин, витамин С, органик кислоталар, кратегин каби моддалар мавжуд. Ўзбекистон шароитида ссадиган дслананинг баъзи турларида витамин В1, В2, А А , С, Е борлиги аниқланган.\nГулларида 0,16% га сқин сфир мойлари ҳам бор. Абу Али ибн Сино дслананинг шифобахшлиги тсғрисида шундай деб ёзган:\n"œДслана сафрони ссндиради. Бошқа меваларга қараганда, суюқликларнинг оқишини кучлироқ тсхтатади. Ич кетишини бартараф қилади ва сийдик тутилишини туғдирмайди".\nИч кетганда, толиқишда, мис чарчаганда, уйқусизликда, асабийлашганда, юрак оғриганда, климакс даврида, юрак ревматизмида, атеросклерозда, қон босими ошганда, бош айлаганда, йсталда бу мева даво бслади. Арта баҳордаги ёш новдалари псстлоғи алаҳсирашга схши даво. Гуллари ҳамда меваларидан тайёрланган дамлама, спиртли тиндирма (настойка)лар ва скстратлар юракнинг қон томирларини кенгайтирувчи ва қон босимини пасайтирувчи даво сифатида фойдаланилади. Замонавий тиббиёт амалиётида қизил дсланадан тайёрланган дорилар юрак фаолисти бузилганида, гипертонисда, аритмисда, стенокардисда, пароксизмал тахикардисда, умумий атеросклерозда, климакс даври неврозларида, танглай муртаклари сллиғланишида, сут безларининг фаолистини схшилашда тавсис стилади.\nМуаллиф: Сафар МУҲАММАДИЕВ\nМанбаа: Сиҳат-саломатлик журнали\nHabib 19 Oktyabr 2010, 17:33:11\nААҒОҚ АҚЛАИ ЧАА ХЛАЙДИ\nАнғоқ дарахтининг баргидан тортиб, меваси, пссти, мағзи орасидаги пардасигача фойдали ҳисобланади. Умуман олганда, бу дарахт чиқитга чиқмайдиган, кони фойда ссимликдир.\nУ тана учун зарур бслган биологик жиҳатдан фаол моддаларга бой.\n1.Бош мис томирларини тозалайди. Атеросклерозга снг самарали даво.\n2.Ар кишилар жинсий тизими учун жуда фойдали бслиб, қувват бахш стади.\n3.Асабларни даволашда схши наф беради. Анғоқ мағзи кучли зсриқиш (стресс) ва мадорсизликни даволашда қслланилади. Тибет табобатига биноан ёнғоқ мағзини пишлоқ ва майизга қсшиб истеъмол қилиш керак.\n4.Қалқонсимон без фаолистини тиклашда қслланади. Анғоқ мағзи йод моддасига бой беназир неъматдир\n5.Қон томирлари ва юракни даволашда ксл келади. Анғоқ мағзи таркибидаги кобальт ҳамда темир моддаси камқонликни тузатишда схши шифо бслади. Шунингдек, унинг магний ва калий сингари моддаларга бойлиги қон босимини ҳамда юрак хасталикларини даволашда схши малҳам ҳисобланади.\n6.Ичак ҳамда танадаги барча шиллиқ пардалар учун шифодир. «Келажак нони» деб аталмиш бу неъмат бактерисларга қарши ишлатилади ва сраларни битказишда схши даво бслади.\nМАЛҲАМ ҚАТТИҚ ШАМОЛЛАГААДА\nТсрт дона ёнғоқни псчоғи билан бирга майдаланг. Унга бир ош қошиқ қуритилган қарақат солиб, срим литр сувда 15-20 дақиқа қайнатинг. Совигач, докадан стказиб олинг. Қайнатма илигач, унга 1 ош қошиқ асал қсшиб, овқатдан олдин уч маҳал, 1 ош қошиқдан истеъмол қилинг. Бутунлай соғайиб кетгунингизча ушбу дамламани ичишни тсхтатманг.\nБир стакан асалга шунча майдаланган ёнғоқ ва снги кесилган алос баргидан қсшинг. Бу аралашмани 1 ош қошиқдан уч маҳал овқатдан кейин истеъмол қилинг. Дорини музлатгичда сақланг ва уни уч-тсрт ҳафта мобайнида еб юринг.\nҚОА БОСИМИ ОШСА...\n3 кг пиёз сувини сиқиб, унга 0.5 кг асал, 25 дона оралиқ пардаси билан қсшиб майдаланган ёнғоқ қсшинг. Ушбу аралашмага срим литр ароқ қсшиб, 10 кун қоронғи жойда қсйинг. Тайёрланган малҳамни овқатдан олдин, 1 ош қошиқдан кунига 2-3 марта истеъмол қилинг. Ушбу муолажани соғайгунча давом сттиринг.\nHabib 19 Oktyabr 2010, 17:36:07\nОғзингизга саримсоқ солиб юринг\nГайморит сиздан йироқлашади. Янги узилган алой барги (уч йиллигини танлаганингиз маъқул)ни қайноқ сувда чайиб олгач, майдалаб тсғранг. Сснг икки қават дока ёрдамида ширасини сиқиб олинг: тахминан 2 чой қошиқ бслса етади. Сснг алой ширасига 2 чой қошиқ табиий асал ва 1 чой қошиқ қалампирмунчоқни қсшиб, аралаштиринг. Кичик бир шиша идишга солиб, кунига 3-4 маҳал буруннинг ҳар бир тешигига 5 томчидан томизиб турасиз. Тахминан 5 кунлик муолажадан сснг аҳволингиз анча енгиллашади.\nЧилла сра. Кафтга чилла сра чиқса, қуйидаги муолажа ёрдам беради. Ярим литр сутни қайнатинг. Буғига 6-8 см баландликда қслингизни тутиб туринг. Хаста жой устида пайдо бслган намликни зинҳор арта ксрманг. Ўзи қуригани маъқул.\nАнгинанинг бошланғич даврида 1 ош қошиқ алой ширасига 5 ош қошиқ қайнатилган илиқ сув қсшинг. 1 соат тиндирилгач, сна 1 стакан қайнатилган сув қуйиб, томоғингизни ғарғара қилинг.\nТизза оғриганда. Кунига уч маҳал 5 дақиқадан худди гсдакларга схшаб, тсрт оёқлаб юринг. Тахминан икки ҳафталардан кейин оғриқдан қутуласиз. Аммо профилактика учун срталаб ва кечқурун 5 дақиқадан тсрт оёқлаб юриб туришни канда қилманг. Бу дарднинг олдини олишга ёрдам беради.\nҚабзист муаммосини бартараф стинг. Хом лавлагини майда қирғичдан чиқариб, сабзи, пиёз, кскат, лавр спроғи, таъбга ксра туз қсшинг. Муолажа учун ширин лавлагини танлаш керак. 2 та сртача лавлагини қирғичдан чиқаринг - бу тахминан 600 г, 1 дона сабзи - 200 г, сртача катталикдаги 1 та пиёзни майдалаб тсғранг, тахминан 3 ош қошиқ кунгабоқар ёғидан солинг ва ҳаммасини товада димлаб пиширинг. Таъбга ксра туз сепинг. Охирида 2 ош қошиқ томат, кскат, лавр спроғи қсшасиз. Ҳаммасини аралаштиргач, 20-30 дақиқа қопқоғини беркитиб, димланг. Сснг совитиб, нонга суртиб енг. Жудасм мазали, парҳез боп таом. Ошқозон, ичак учун фойдали икра! Қабзист нималигини унутасиз!\nАгар томоқ оғриса, бир стакан илиқ сувда 1 чой қошиқ тузни сритиб, томоғингизни чайинг. Шунингдек, лимон шарбати ёки товуқ шсрваси ҳам фойдали. Шсрвага майдалаб тсғралган саримсоқдан кспроқ қсшинг.\nГриппда кунига камида 2 л суюқлик ичинг. Бемор, ётган хонага идишда сув (олиб кириб қсйинг. Агар чидасангиз, оғзингизга бир; палла саримсоқ бслагидан солиб юринг: у оғизни дезинфекяислаб, бурун сллиғланишининг олдини олади.\nЗанжабил чойидан ичинг. Бир стакан қайноқ сувга срим чой қошиқ занжабил кукунидан солинг. Ҳар қандай таомга оғизни ловуллатадиган қизил қалампирдан қсшинг. Уйқуга ётишдан олдин оёқларингизни иссиқ сувда қиздиринг, пайпоғингизни совуқ сувга ҳсллагач, сиқиб, оёғингизга кийинг устидан қуруқ жун пайпоқ кийиб, срнингизга ётинг. Арталаб анча сзингизга келиб қоласиз.\nКечқурун оёқ учун ванна қилсангиз ҳам бслади: 1 л иссиқ сувга 1 ош қошиқ хантал кукунидан қсшилади.\nБуғ билан даволанса ҳам бслади. Ҳозиргина қайнаган сувни кастрюлкага қуйиб, устингиздан одесл ёпинг ва 10 дақиқа бурнингиз билан нафас олинг.


Рамзон Қодиров болаликдаги орзуси ҳақида айтиб берди\nЧеченистон республикаси раҳбари лавозимини вақтинча бажарувчи Рамзон Қодиров РИА «Новости» агентлигига берган интервьюсида, болалигида эркин инсон бўлишни орзу қилганини тан олди.\n«Дастлаб бизнесмен бўлиш ҳақида ўйлаганман. Йўқ, унинг барча нарсасини тортиб олишади, деган тўхтамга келганимда анча кичик эдим. Аммо, менда эркин, мустақил инсон бўлиш истаги доимо бўлган. Сен катта бўлганингда ишлайсан, деган инсонни ёмон кўрганман. Милиционер, давлат хизматчиси бўлиш каби нарсаларни тушунмаганман», —деб, унинг сўзларидан иқтибос келтирган агентлик.\nУнинг айтишича, Рамзон аждодлари каби пул топиш ҳақида ўйлаган.\nУлар «эркин руҳли инсонлар бўлган, уларнинг битта ташвиши динини ўрганишдан иборат эди», дея аждодлари хақида фикр юритган Қодиров.\n«Шу боисдан, уларга эркинлик беришмаган. Аммо, улар ёмон яшашмаган. Томорқа ва уй ҳайвонлари. Ҳамма егулик мазали бўлган. Гарчи, улар давлат хизматида ишламаган бўлсаларда», — дея қўшимча қилган Чеченистон раҳбари.


Хўжакўрсинга уруғ унмайди — Ishonch Gazetasi\nХўжакўрсинга уруғ унмайди\nЕр — ризқу-насиба, барака манбаи. Қадим-қадимдан бир парча ери бор киши ўзини туганмас бойлик соҳиби санаган. Балки шу тарбия боисми, ерга меҳр қон-қонимизга сингиб кетган. Диёримиздаги серҳосил ерларнинг аксарияти аҳолига томорқа сифатида тақсимланган бўлиб, биргина Самарқанд вилоятида 605 минг 800 та хонадон тасарруфида 60 минг гектардан ортиқ томорқа мавжуд.\nҲавасланмай иложингиз йўқ. Хусусан, Жомбой тумани «Қўнғирот» маҳалласида яшовчи Алишер Жониқуловлар оиласи ҳовлидаги 10 сотихлик табиий иситиладиган иссиқхонада қишин-ёзин турли хил сабзавотлар етиштириш билан машғул.\n— Бу йил бодрингнинг ўзидан ўн беш миллион сўмдан ортиқ даромад олдик, — дейди хонадон бекаси Мавжуда Жониқулова. — Бундан ташқари, бозорга кўкат, редиска, помидор ҳам чиқаряпмиз. Ернинг орқасидан рўзғоримиз обод.\nДеҳқон омилкор бўлса, тошда гул ундиради. Иштихонда ҳам томорқага меҳр қўйиб, ундан барака топганлар кўп. Хусусан, давлатимиз раҳбари ташриф буюрган Хина қишлоғи аҳолиси томорқадан оқилона фойдаланиш ҳадисини олган. Бу ерда яшовчи 450 дан ортиқ оилаларнинг талай қисми иссиқхоналарда маҳсулот етиштиришни йўлга қўйган.\nШу туманда истиқомат қилувчи Ўнғол ака эски танишимиз. Самимий, дилкаш одам. Томорқасида етиштирган нақд ҳандалакдек анорларини кўрган жойимиз бор. Гап асноси ўз-ўзидан томорқа мавзуига тақалди. Илгари томорқаси ва даромадидан мақтанадиган акамиз, негадир, бирдан мунғайиб қолди.\n— Ука, бир уятли иш бўлиб ўтган, — деди Ўнғол ака хомуш тортиб. — 2015 йилда агрофирмадан кредит эвазига картошка уруғи харид қилган эдик. Ҳосил пишиб етилса, хирмон кўтарсак, қарзни узиш бизга чикора эди. Аммо иш чаппасига кетди. Уруғ нобоп чиқди. Уруғга ҳам, меҳнатимизга ҳам куйиб қолдик. Қарздор одам бошини кўтара олмас экан. Агрофирма раҳбарлари кредитни ундиришга кўп келди. Шу-шу уларни кўрсам, мазам қочади. Ҳали-ҳануз бу ташкилотни очганлар бизни кредитни узмаганликда, биз эса уларни сифатсиз уруғ етказиб берганликда айблаб юрибмиз.\n— Бу йил картошка экдингизми, уруғни қаердан олдингиз? — деб сўраймиз ундан.\n— Бу йил ҳам экканмиз. Уруғни бозордан олдик, — дейди у. — Тўғри, бироз қимматроқ. Аммо қурбимиз етганича ҳаракат қилаяпмиз.\nЎнғол акадан эшитганимиз гап илгари ҳам қулоғимизга чалинган эди. Шунинг учун масалага ойдинлик киритиш мақсадида Иштихон туманидаги «Иштихон агро продукт» МЧЖ раҳбари Зокир Бобоқулов билан боғландик. Унинг айтишича, мазкур ташкилот айни чоғда фаолият кўрсатмаётган экан. Чунки корхона «Микрокредитбанк» туман филиалидан уруғлик учун олган 128 миллион сўмлик кредит қарздорлигини ёпишнинг иложини тополмаган.\n— Банк филиали ҳисобимизга маблағ ташлаб бермаган, — дейди Зокир ака. — Лекин қорамол ва товуқларни ҳамда картошка уруғини банк тавсия қилган ташкилотдан олганмиз. Етказиб берувчини улар танлаган. Кредитга олинган моллар ва товуқлар ўзини оқлади. Бироқ картошка уруғлиги талаб даражасида чиқмади. Биз бир килограмм ҳам картошка уруғини исроф қилмасдан маҳаллалар кафиллигида томорқа эгаларига етказганмиз. Аммо ердан ўйлаган ҳосилини ололмаган томорқа эгалари олдида юзимиз шувут бўлиб қолди.\n— Манфаатларингизни ҳимоя қиладиган, зарарни қоплайдиган ташкилотлар, хусусан, суғурта компаниялари билан шартнома тузилмаганмиди? — сўрашда давом этамиз ундан.\n— Банк қошида очилган «Агроинвест суғурта» компанияси билан шартнома имзолаганмиз, — дейди у. — Уруғлик сифатсиз чиққач, бир неча маротаба ушбу ташкилотга мурожаат қилдик. Аммо орадан беш-олти ой ўтгач, суғурта ташкилоти тугаб кетганини эшитдик. Айланма маблағга эга бўлмаган ва қарздор бўлиб қолган корхонамиз ишни тўхтатишга мажбур бўлди.\nИштихонда томорқа хўжалигига кўмак кўрсатишга мўлжалланган 8 та агрофирманинг иши ана шу тариқа якун топган. «Ҳақиқат агро продукт» МЧЖ раҳбари Толиб Тўрақуловнинг эътироф этишича, у ўтган йили 31 тонна картошка уруғини томорқа эгаларига тарқатган. Аммо улардан олинган кредитни қоплаш учун сариқ чақа ҳам йиғиб олишнинг имкони топилмаган. Бунга сифатсиз уруғ сабаб бўлган. Қисқа қилиб айтганда, Иштихон тумани бўйича томорқа эгаларига етказиб берилган 645 миллион сўмлик картошка уруғлигидан деҳқонлар бармоқ тишлаб қолган.\nАфсуски, вилоятнинг барча туманларидаги не-не умидлар билан очилган агрофирмалар йўқ жойдан бўйнигача қарзга ботиб, ўзини «банкрот» деб эълон қилишга мажбур бўлганлигини эшитиб ўйга толамиз.\nПайариқ туманида иш бошлаган «Чоштепа агро мева» МЧЖ бошлиғи Рустам Суяровнинг таъкидлашича, унинг ташкилоти 20 миллион сўмлик маҳсулотни икки маҳалла ҳудудида яшовчи шахсий томорқа эгаларига етказиб берган. Улар ҳам банк маблағ йўналтирган ташкилотнинг сифатсиз уруғи боис қарзга ботган.\n— Агрофирмалар сифатсиз уруғ туфайли томорқачилар олдида уятли бўлди, бу ҳам етмагандек қарзга ҳам ботди, — дейди Рустам Суяров. — Унинг раҳбари сифатида ўз номимга банкдан кредит олиб, юзага келган қарздорликни узиб келаяпман.\nПахтачи туманидаги «Султонобод томорқа агро» МЧЖ ҳам «Микрокредитбанк» ва унинг қошида бир кўриниб ғойиб бўлган суғурта корхонаси туфайли ўз фаолиятига чек қўйганини билдирди.\nХуллас, Самарқанд вилоятида томорқадорларга кўмак кўрсатиш мақсадида ташкил этилган 132 та агрофирма ана шу тахлитда инқирозга учради. Эндиликда кредит эвазига ваъда қилинаётган уруғликдан кўпчиликнинг чўчиб тургани ҳам бежиз эмас.\nШу маънода Вазирлар Маҳкамасининг 2018 йил 18 мартдаги «Деҳқон хўжаликлари ва томорқа ер участкаларидан самарали фойдаланишни ташкил этиш чора-тадбирлари тўғрисида»ги қарори айни муддао бўлди. Бундан буён катта иштиёқ билан иш бошлаётган «Томорқа эгалари иттифоқи» ҳам томорқа эгаларининг ишончли ҳамкори бўлишига умид боғлашмоқда. Зеро, «қарс» икки қўлдан чиқади. Шундай эмасми?


Sentabr 2017 – "Kattaqo'rg'on tongi"\nDushanba, Mart 30, 2020\nOy: Sentabr 2017\nШАРАФЛИ ВА МАШАҚҚАТЛИ\n22.09.2017 06.10.2017 nashriyot\nУстоз ва мураббийларнинг жамият тараққиёти, юрт истиқболи йўлидаги улкан меҳнатларини ҳар қанча шарафласак арзийди. Зеро, мамлакат тараққиётига муносиб ҳисса қўшадиган ёш авлодни униб-ўсиши, ҳар бир инсоннинг ҳаётда ўз ўрнини топиши, етук мутахассис бўлиб етишишида мана шу касб эгаларининг\nАРОҚНИНГ ТАЪСИРИ ҚИММАТГА ТУШДИ\nА. Муродов (исми-шарифи ўзгартирилган) 33 ёшда бўлса-да, бирор-бир касбни бошини тутмади. Натижада оилада ҳар куни жанжал кўтарилиб турди. Ота-она маслаҳатлашиб ўғиллари Асадбекка машина олиб берадиган, у ўз навбатида кира қилиб рўзғор тебратадиган бўлди. Шундай қилиб “Ласетти” русумли автомашина сотиб олинди. Етмаганига қариндошлар хисса қўшишди. А. Муродов машинага миниб\nМУШТУМЗЎРЛАР ҚАЕРДА ЎСАДИ?\nЯқинда ижтимоий тармоқларда бир туман ҳокимининг қандайдир “айби” учун мактаб директорларини савалаб тургани акс этган видеоролик яшин тезлигида тарқалди. Интернет фойдаланувчиларнинг норозигарчилиги ва катта баҳс-мунозарага сабаб бўлган мазкур воқеа Республика мутассади ташкилотлари ходимларининг назарига ҳам тушишга улгурди.\nJamiyatfaoliyat, gazeta, hokimiyat, kattaqo'rg'on, nashriyot, tongiLeave a comment\nХОЖИЛАР САФИ КЕНГАЙДИ\nИстиқлол йилларида Республикамиз раҳбарияти томонидан мусулмонлар учун муборак “Ҳаж” ва “Умра” зиёратларини адо этиш учун имкониятлар мисли кўрилмаган даражада кенгайтирилди. Ҳар йили мусулмон аҳкомларининг фарзларидан улуғи бўлган ҳаж зиёратини амалга ошириш учун борадиган фуқаролар сафида каттақўрғонлик зиёратчилармизнинг сафи ҳам кенгайиб бораётганлиги қувонарлидир.\nJamiyatgazeta, kattaqo'rg'on, nashriyot, odam, tongiLeave a comment\nШаҳар драма театри биносида Президент девони масъул ходимлари иштирогида сайёр йиғилиш ўтказилди. Унда Каттақўрғон шаҳар, Каттақўрғон, Пахтачи, Нарпай туманларидан Президент порталига мурожаат қилган фуқароларнинг ечимини топмаган ариза ва шикоятлари\nYangiliklargazeta, kattaqo'rg'on, nashriyot, tadbir, tongiLeave a comment\nҚАЛБЛАРГА МАЪРИФАТ ЧЎҒИНИ СОЛИБ\n“Маҳалла” хайрия жамоат фонди шаҳар бўлинмаси Маданият бўлими билан ҳамкорликда шаҳримизнинг Ноқис номли, “Куҳнадам”, А.Темур номли, “Зарафшон” маҳалла фуқаролар йиғинларининг китобхон оилалари иштирокида “Фидойинг бўлгаймиз сени, Ўзбекистон!” шиори остида “Китобсевар оила” маънавий-маърифий тадбирини уюштирди. Тадбирни “Маҳалла”хайрия жамоат фонди шаҳар бўлинмаси раиси\nJamiyatfaoliyat, gazeta, kattaqo'rg'on, nashriyot, tadbir, tongiLeave a comment\nБИЛИМ ЗИЁСИДАН НУРАФШОН\nҲурматли ўқитувчи ва мураббийлар! Ҳар бир киши юрагида устоз, муаллим номи чуқур эъзоз билан сақланади. Улар барчамизнинг қалбимизни эзгулик зиёси билан нурафшон этган зотлардир. Ўсиб келаётган ёш авлод қалбида она-Ватанга муҳаббат, юртга садоқат туйғуларини шакллантириш, билимлар оламига ошно этишда\nJamiyatgazeta, kattaqo'rg'on, kitob, nashriyot, tadbir, tongiLeave a comment\nБОЛАЖОНЛАРГА МУНОСИБ ТУХФА\n08.09.2017 06.10.2017 nashriyot\nШаҳар ХТБ тасарруфидаги 2-МТМ 1936 йилдан бошлаб фаолият кўрсатиб келмоқда. Ўтган йилда муассасада қайта реконструкция бошланиб, қурилиш ишлари жорий йилнинг июль ойида\nJamiyat, Yangiliklargazeta, kattaqo'rg'on, nashriyot, tadbir, tongiLeave a comment\nБАХТ ОҚШОМИ АРАФАСИДА ВА УНДАН КЕЙИНГИ ЎЙЛАР\nМустақиллигимизнинг 26 йиллиги арафасида муҳтарам Президентимиз Ш.Мирзиёев мамлакатимизда амалга оширилиши шарт бўлган долзарб вазифалар қаторида тўй, маросим ва ҳашамларни тартибга солиш, уларни ихчам, камчиқим, лекин мазмунли ва катта хурсандчилик билан ўтказиш зарурлиги ҳақида тўхталиб, маслаҳат ва кўрсатмаларини берди. Бу таклифлар халқимиз, катта-ю-кичик томонидан қўллаб-қувватланмоқда. Шу кунларда қатор тўйлар ана шундай ҳавас қилса арзигудек, тўй соҳибларига ҳам, маҳаллага ҳам, жамиятга ҳам фойдали ўтаётир. Журналистлар Мамадали Эргашев ҳамда Ҳилола Эргашева олиб борадиган янги рубрикада шу масалалар ҳақида фикр юритилади, Таклиф-мулоҳазалар ўртага ташланади. Сиз, азиз ўқувчиларимиз ҳам унда фаол иштирок этасиз деган умиддамиз.\nJamiyat, Madaniyatgazeta, kattaqo'rg'on, nashriyot, odam, tadbir, tongiLeave a comment\n“Халқ билан мулоқот ва инсон манфаатлари” йили дастурини ҳаётга татбиқ этишда фахрий-зиёлиларимиз ўз хиссаларини қўшишмоқда. Айни пайтда, фахрийлар уюшмаси ўз сафида 800 га яқин\nJamiyatgazeta, kattaqo'rg'on, nashriyot, tongi, umumxalq, yangilikLeave a comment\nБУЮКЛАР ҚАЛБЛАРДА МАНГУ ЯШАЙДИ.\nЎзбекистон Республикаси биринчи Президенти И.А.Каримовнинг порлоқ хотирасига бағишланади.\nКўз очиб юмгунча, ёзги таътил ҳам ўз поёнига етди. Олтин кузнинг илк кунларидаёқ, мактаб соғинчи ҳисси барча илм толибларининг қалбида қуёш каби шуъла соча бошлайди. Албатта, билимга чанқоқ ҳар бир ўқувчи ўзининг жондан суйган билим даргоҳи томон талпинади, у билан фахрланади. Мен ҳам ўзимнинг илм даргоҳим, шаҳардаги 11-ихтисослашган мактабда ўқиётганлигимдан фахрланаман. Мактабимиз ўқувчилари\nЯқинда, Каттақўрғон шаҳар “Болалар ва ўсмирлар” спорт мактабида Истиқлолимизнинг 26 йиллик байрамига бағишлаб, шахмат бўйича биринчилик мусобақалари ўтказилди. Ёшларни жисмоний тарбия ва спорт билан мунтазам\nБОТУЛИЗМ ОҒИР КЕЧУВЧИ ДАРД!\nБиз, қуёшли Ўзбекистон аҳолиси ўлкамизнинг ёз ва куз ойларидаги мўл-кўлчиликка ўрганиб қолганмиз. Шу мўл-кўлчиликни қиш ва баҳор ойларида ҳам сақланишини хоҳлаймиз ва маълум даражада мева сабзавотларни консервалаб бунга эришамиз. Лекин, консервалаш жараёнларига тўлиқ амал қилмаслик ботулизм номли оғир дардга чалинишига сабаб бўлади. Ботулизм касаллигини\nКЎНГИЛДАГИ ГАПНИ АЙТИШ БАХТИ\nҲар бир кишининг сийратини аниқ белгилайдиган алоҳида хислати бўлади. Тажрибали қаламкаш, серқирра ижодкор Ғайрат ака Шукуровдаги бу хислат – топширилган иш учун ниҳоятда юксак масъулият сезишдир. Ўзи ҳам кишилардаги бу фазилатни чин дилдан қадрлайди. Ҳеч қачон чала ўйлаб чиқарилган


1.09.00.00.00 Тадбиркорлик ва хўжалик фаолияти / 09.20.00.00 Энергетика / 09.20.02.00 Электротаъминот;\n2.10.00.00.00 Ташқи иқтисодий фаолият. Божхона иши / 10.08.00.00 Божхона расмийлаштируви]\n«ЎЗБЕКЭНЕРГО» ДАВЛАТ АКЦИОНЕРЛИК КОМПАНИЯСИНИНГ\nЎЗБЕКИСТОН РЕСПУБЛИКАСИ БОЖХОНА ҲУДУДИ ЭЛЕКТР УЗАТИШ ТАРМОҚЛАРИ ОРҚАЛИ ОЛИБ ЎТИЛАДИГАН ЭЛЕКТР ЭНЕРГИЯСИНИНГ БОЖХОНА НАЗОРАТИ ВА РАСМИЙЛАШТИРУВИНИ АМАЛГА ОШИРИШ ТАРТИБИ ТЎҒРИСИДАГИ НИЗОМНИ ТАСДИҚЛАШ ҲАҚИДА\n[Ўзбекистон Республикаси Адлия вазирлиги томонидан 2004 йил 17 декабрда 1433-сон билан давлат рўйхатидан ўтказилган]\nЎзбекистон Республикаси «Давлат божхона хизмати тўғрисида»ги Қонунининг 6 моддасига асосан ва Ўзбекистон Республикаси Вазирлар Маҳкамасининг 2004 йил 9 февралдаги 73-ф-сонли фармойиши ижросини таъминлаш мақсадида Ўзбекистон Республикаси Давлат божхона қўмитаси ва «Ўзбекэнерго» Давлат акционерлик компанияси қарор қилади:\n1. Ўзбекистон Республикаси божхона чегарасидан электр узатиш тармоқлари орқали ўтказилаётган электроэнергияни божхона назорати ва божхона расмийлаштирувидан ўтказиш тартиби тўғрисидаги низом иловага* мувофиқ тасдиқлансин.\n2. Ушбу қарор Ўзбекистон Республикаси Адлия вазирлигида давлат рўйхатидан ўтказилган кундан бошлаб ўн кун ўтгандан кейин кучга киритилсин.\nДавлат божхона қўмитаси раиси Б. МАТЛЮБОВ\n2004 йил 15 ноябрь,\n«Ўзбекэнерго» Давлат акционерлик компанияси бошқаруви раиси Э. ШОИСМАТОВ\n(Ўзбекистон Республикаси қонун ҳужжатлари тўплами, 2004 й., 50-сон, 509-модда)


CИРДАРЁ – “2017 да битиши керак бўлган уйлар ҳануз битмади”\n24 апрел 2019, Тошкент вақти: 15:32\nГУЛИСТОН. “Сирдарё вилояти Гулистон тумани Юлдуз ҚФЙ Шодлик массивида қурилаётган уйлар 2017 йил декабрь ойида топширилиши керак эди. Аммо ҳали-ҳануз топширилмади. Қурилишга масъул раҳбарлар ўз ишига совуққонлик билан қарамоқда. Бунинг устига, қурилаётган уйлар сифатсиз. Биргина мисол. Эшикларга бетон перемичка қўйилмаган, сейсмик вазият инобатга олинмаган, уйлар кичик зилзилага ҳам дош бермайди. Шуми президент талаби билан қурилаётган уйлар?! Cифатсиз қурилаётган уйларда бирор кор-ҳол рўй берса, ким жавоб беради?! Ахир, бу жуда хавфли-ку! Бу масалада Олий Мажлисдан тортиб президент девони, бош прокуратурагача мурожаат қилдик, фойдаси бўлмади”.\n(Бу хабар Озодликка 8 февраль куни келган.)


Хотира оқшоми. Барчаси байрам қандай ўтгани ҳақида – Bugun.uz\nЖамият, Жаҳон - 21:01 · 09.05.2022\nХотира оқшоми. Барчаси байрам қандай ўтгани ҳақида\nХайрли кеч, ушбу ўқиб турганингиз — «Бугун»нинг 9 май куни эълон қилинган хабарлардан тайёрланган махсус дайжести.\nБугун — 9 май — Хотира ва қадрлаш куни. Шунингдек, бугун расмий дам олиш куни. Бу кунда уруш қатнашчилари, қурбонлари хотираланади, уларнинг тириклари эса эъзозланади, ҳолидан хабар олинади. Кун давомида республика бўйлаб турли хотира тадбирлари ва ветеранларнинг хонадонларига ташрифлар кузатилди. Бугунги махсус кунга оид хабарларни қуйида келтирамиз. Ушбу дайжест эълон қилинган пайтда эса «Янги Ўзбекистон» боғида байрам салютлари отилишни бошлади.\nПрезидент уруш қатнашчиларининг хонадонларига борди — ташрифлар ҳақида.\nШавкат Мирзиёев бугунги кунни Тошкентнинг Олмазор туманида яшовчи Иккинчи жаҳон уруши қатнашчиси Аппанов Аббос отанинг хонадонига ташриф билан бошлади. Давлат раҳбари уни байрам билан табриклади, ватан тинчлиги йўлидаги хизмати ва фидокорона меҳнатлари учун миннатдорчилик билдирди. Уларнинг суҳбатидан парча эълон қилинди, уни қуйида кўришингиз мумкин.\nАббос ота Аппанов 1924 йилда Тошкент шаҳрида туғилган. 1942 йил февралда Смоленск шаҳрига урушга бориб, кейинчалик Беларусь, Польша, Германияда бўлган шиддатли жангларда иштирок этган. 1946 йилда юртимизга қайтган Аббос ота узоқ йиллар Ачаобод маҳалласидаги умумтаълим мактабида немис ва инглиз тили фанидан сабоқ берган, бошланғич синфлар учун «Немис тили» дарслигини ҳам ёзган. Президент ушбу уруш қатнашчига ўз табригини ва раҳматини айтди.\nШундан сўнг Президент ўша туманда жойлашган Ғалаба боғига бориб, «Матонат мадҳияси» ёдгорлик мажмуасига гулчамбар қўйди.\nБу мажмуа Иккинчи жаҳон урушида беш ўғлидан айрилган Зулфия ая Зокирова, унинг садоқатли келинлари ва етим қолган набиралари хотирасига бағишлаб барпо этилган. У халқнинг урушдаги йўқотишлари, тинчлик учун кураши тимсоли сифатида боғ марказидан ўрин олган.\nБоғда Қуролли Кучлар тизимига кирувчи вазирлик ва идоралар, давлат ва жамоат ташкилотлари вакиллари ҳам тўпланиб турганди. Шавкат Мирзиёев улар билан суҳбатда халққа ўз табригини йўллади.\n«Бугун ушбу Ғалаба боғида туриб, муҳтарам фахрийларимизни, бутун халқимизни қутлуғ айём билан чин қалбимдан табриклайман. Бундай дамларда қаҳрамон ота-боболаримиз хотирасини ёдга олиб, уларнинг жасорати олдида таъзим қиламиз. Уларнинг тинчлик ва озодликка бағишлаган серқирра ҳаёт йўли келгуси авлодлар учун ўтда ёнмайдиган, сувда чўкмайдиган буюк меросдир», — деди Президент.\nДавлат раҳбари ўз нутқида дунё таҳликали бўлиб бораётгани, аммо бирдамлик билан бу қийинчиликларни енгиш мумкинлигини таъкидлади.\n«Бугун дунё таҳликали бўлиб боряпти. Ҳар дақиқа синовли бўляпти. Бу бизга ҳам таъсир қиладими? Албатта таъсир қилади. Лекин халқимиз ҳаётига шу таъсирни камайтириш бўйича чоралар кўряпмиз. Меҳнатимиз билан, бирдамлигимиз билан, Худо хоҳласа, бу синовлардан ҳам ўтамиз», — деди Шавкат Мирзиёев.\nДавлат раҳбари Яшнобод туманида яшаётган Фёдор Федин хонадонида ҳам бўлган. Президент ушбу фахрийларнинг саломатлиги, яшаш шароитларини сўради. Бугунги тинчликка қўшган ҳиссаси, кўп йиллик самарали фаолияти учун уларга миннатдорлик билдирган.\nШавкат Мирзиёев Мирзо Улуғбек туманида яшовчи Акмал ота Акромовни ҳам зиёрат қилган. Президент ушбу отахонни ҳам табриклаб, уларнинг ҳар бир гапи ва ҳаёти ёш авлод учун мактаб эканини таъкидлаган.\nАкмал ота 1924 йилда Тошкент шаҳрида туғилган. 1941 йилда мактабни тамомлаб, машинасозлик заводида ишлаган. 1942 йилдан урушда қатнашиб, қаттиқ ярадор бўлган. Ўзбекистонга қайтгач, савдо, озиқ-овқат саноати соҳаларида меҳнат қилган. Нафақа ёшида Тошкент шаҳар Уруш ва меҳнат фахрийлари жамияти раиси, «Нуроний» жамғармасининг шаҳар бўлими раҳбари лавозимларида фаолият юритган.\nТошкентдаги мактабда «Георгий тасмаси» таққан ўқувчилар «Катюша»га рақсга тушди. Ижтимоий тармоқларда бу танқидларга сабаб бўлди. Бектемир тумани ҳокимлиги бунга муносабат билдирди.\nТошкент шаҳри Бектемир туманидаги 347-мактабда 7 май куни «Хотира ва қадрлаш куни»га бағишланган тадбирда «Георгий тасмаси» таққан ўқувчилар «Катюша» қўшиғига рақсга тушди, деб хабар берди Facebook фойдаланувчиси Саида Аманова.\nИжтимоий тармоқлардаги постлар, изоҳларни ўқиб тушунишимизча, ўтганларни хотирлашга ҳеч ким қарши эмас. Бектемир тумани ҳокимлиги айтган факт — Иккинчи жаҳон урушини ҳам ҳеч ким инкор этгани йўқ. Аммо фойдаланувчилар (яъни аҳоли) «Георгий лентаси» кабиларга қарши чиқмоқда, у тақилмасин, тарғибот қилинмасин, демоқда. Бусиз ҳам уруш қатнашчиларини хотирласа, эъзозласа бўлади.\nШавкат Мирзиёев номига қатор давлат раҳбарлари ва хорижий ҳамкорлардан байрам қутловлари келди.\nХотира ва қадрлаш куни ҳамда Иккинчи жаҳон урушидаги Ғалабанинг 77 йиллиги муносабати билан Ўзбекистон Республикаси Президенти Шавкат Мирзиёев номига хорижий давлатлар раҳбарлари ва таниқли сиёсий арбобларидан, халқаро ташкилотлар раҳбарларидан қутловлар келди.\nХорижий ҳамкорлар ўз қутловларида кўп миллатли Ўзбекистон халқининг Буюк Ғалабага қўшган улкан ҳиссасини алоҳида қайд этган. Табрикномаларда бугунги эркин ва тинч ҳаётимиз йўлида жанг майдонида чинакам қаҳрамонлик, мислсиз жасорат ва матонат кўрсатган, фронт ортида фидокорона меҳнат қилган фахрийларимизга чуқур ҳурмат-эҳтиром ва миннатдорлик билдирилган.\nЎзбекистон Президенти ва халқига мустаҳкам соғлик, бахт-саодат, фаровонлик, мамлакатимизга барқарор тараққиёт ва равнақ тилаклари изҳор этилган табрикларни қуйидагилар йўллаган:\nРоссия Федерацияси президенти Владимир Путин;\nҚирғиз Республикаси президенти Садир Жапаров;\nТуркманистон президенти Сердар Бердимуҳамедов;\nТуркманистон Миллий Кенгаши Халқ Маслаҳати Раиси Гурбангули Бердимуҳамедов;\nҚозоғистон Республикасининг Биринчи президенти Нурсултон Назарбоев;\nРоссия Федерацияси Хавфсизлик Кенгаши Раисининг ўринбосари Дмитрий Медведев;\nМДҲ Ижроия қўмитаси раиси – Ижрочи котиби Сергей Лебедев.\nХўш, бу кун бошқа давлатларда қандай ўтди?\n«Россия тажовузга олдиндан қарши жавоб берди». Путин Украинага нима сабабдан уруш бошлаганини тушунтирди.\nРоссия президенти Владимир Путин 9 май, душанба куни Москвадаги Қизил майдонда ўтказилган Ғалаба парадида Украинага уруш бошлагани сабабини тушунтирди.\nФото: «Моя Москва»\nТуркманистонда уруш қатнашчиларига 10 доллардан берилади. Тўловнинг Ўзбекистон ва бошқа давлатлар билан солиштируви.\nТуркманистон президенти Сердар Бердимуҳамедов фахрийлар, ҳарбий хизматчилар оиласига қимматбаҳо совғалар ва 200 манатдан (қора бозор курсида 10 доллар) беришни топширди.\nРоссиянинг Польшадаги элчиси Варшавада совет аскарлари қабрига гул қўяётган пайтда ҳужумга учради.\nРоссия элчисига қизил бўёқ билан ҳужум қилиниб, унинг юзи «қон»га бўялди. Шу тариқа польшаликларнинг бир гуруҳи Украинадаги урушга ўз норозилигини билдирган.\nҲужумдан сўнг элчи майдонни полициячилар қуршовида тарк этишга мажбур бўлди. Сўнг Россия ТИВ Варшавада маросимни қайта ташкил этишни талаб қилди.\nУрушнинг якунлангани — ҳақиқий ғалаба билан биз ҳам барчани табриклаймиз. Бугун билан яшанг. «Бугун»да қолинг.


Ҳитлернинг тан соқчиси унинг охирги дақиқаларини эслайди\n12:14 / 22.03.2017\nФашистлар доҳийси Адольф Ҳитлернинг тан соқчиси бўлган Рохус Миш "Ҳитлернинг охирги гувоҳи" номли китобида унинг ўлими бўйича янги тафсилотларни ёзган. Ушбу китоб чет тилларига таржима қилинган.\nМиш Ҳитлер ва Ева Браун Берлиндаги бункерда ўз жонларига суиқасд қилганидан кейин уларни кўрган илк одам эди. У шунингдек уларнинг ўлимига гувоҳлик бериши мумкин бўлганларнинг сўнггиси эди, Миш 2013 йилда 96 ёшида вафот этган.\nУ китобида Ҳитлер ва Брауннинг ҳаётидаги охирги дақиқаларнигина эмас, уларнинг илк дақиқаларидан ўлимгача бўлган даврни тасвирлаган.\nҲитлер ўз жонига суиқасд қилганида Миш отишма ўқ овозини эшитиб хонасидан чиқиб келганди. У кейинроқ 9 йилни меҳнат лагерида ўтказади, Берлинга қайтганидан кейин пенсияга чиққунига қадар дўконда ишлайди.\nҲитлер тан соқчи\nВенесуэла президенти Трампни Ҳитлерга қиёслади\nТуркия президенти тан соқчиси "рус рулеткаси" ўйнаши вақтида ўзини отиб қўйди\nНидерландияда Ҳитлер сурати туширилган болалар китобчаси сотувдан йиғиштириб олинди\nЖон Кеннедининг Ҳитлер ҳақида ёзиб қолдирган кундалиги аукционга қўйилди